Вазни 90 килограммгача бўлган спортчилар баҳсида қатнашган дзюдочимиз Жанубий Корея вакили Юнг Ву Чо, швециялик Маркус Ниман, германиялик Аарон Ҳилдебрандни мағлубиятга учратиб, кучли учликдан жой олди.\nХалқаро турнирдаги ажойиб натижа\nҚозоғистонда бокс бўйича ўтказилган халқаро турнирда ўзбекистонлик чарм қўлқоп усталари тўртта олтин, битта кумуш ва иккита бронза медалларини қўлга киритиб, мусобақани умумжамоа ҳисобида биринчи ўринда якунлади.\nБеллашувда Шаҳобиддин Зоиров, Бектемир Мелиқўзиев, Одил Аслонов ва Мирзоҳид Абдуллаев ғолибликка эришди.\nҲамюртларимиздан Шуҳрат Абдуллаев кумуш, Элшод Расулов ва Равшанбек Шерматов бронза медаллари билан тақдирланди.\nВенгрияда енгил атлетика бўйича Гран-при туркумига кирувчи халқаро турнир бўлиб ўтди.\nНуфузли мусобақада ҳамюртимиз Светлана Радзивил кумуш медалга сазовор бўлди. Тажрибали спортчимиз баландликка сакраш баҳсларида 1,88 метр натижа қайд этиб, совриндор бўлди.\nЯрим финалчилар аниқланмоқда\nФутбол бўйича Ўзбекистон кубогининг чорак финал ўйинлари ўтказилди.\nУшбу босқичда Тошкентнинг “Локомотив” жамоаси Бекободнинг “Металлург” клубини икки ўйинда бир хил — 1:0 ҳисобида мағлубиятга учратиб, ярим финалга йўл олди.\nҚаршининг “Насаф” жамоаси эса биринчи лига вакили, Тошкентнинг “Пахтакор-2” жамоа-\nсини дастлабки учрашувда 6:0 ҳисобида мағлубиятга учратган эди. Жавоб беллашувида қаршилик футболчилар 2:0 ҳисобида муваффақият қозониб, навбатдаги босқичга йўл олди.\nТошкентнинг “Пахтакор” жамоаси ушбу босқичнинг биринчи баҳсида Қувасойнинг “Цементчи” клуби билан беллашиб, 2:2 ҳисобида дуранг натижа қайд этди. Мазкур жамоалар ўртасидаги жавоб ўйини 28 июль куни бўлиб ўтади.\nЧорак финалнинг яна бир ўйинида Жиззахнинг “Сўғдиёна” ва пойтахтнинг “Бунёдкор” жамоалари ўзаро беллашади.\nНаманганда 1997 — 2002 йилларда туғилган қизлар ўртасида синхрон сузиш бўйича Ўзбекистон очиқ чемпионати бўлиб ўтди.\nУнда Қорақалпоғистон Республикаси, вилоятлар ва Тошкент шаҳри терма жамоалари яккалик, дуэт ҳамда жамоавий чиқишлар бўйича ўз маҳоратини намойиш этди.\nЯкунда Тошкент шаҳри спортчилари умумжамоа ҳисобида биринчи ўринга сазовор бўлди. Андижон ва Бухоро вилояти вакиллари тегишли равишда иккинчи ҳамда учинчи поғоналарни эгаллади.\nМазкур рукндаги бошқа мақолалар: « Биринчи давра якунланди\tҲамюртимиз Бутунжаҳон универсиадаси ғолиби »


Наманган вилояти ҳокими "Навбаҳор" футболчиларига мотивация берди / CHAMPIONAT.asia\n14:10Кьеза: "Италия Кубоги "Ювентус" учун муҳимдир" 0 13:48"Атлетико" "Флуминенсе" ўйинчиси Маркос Паулонинг трансфери борасида келишувга эришди 0 13:25Карикатура. Ибрагимович: "Биз ҳаммамиз бошқалардан кучлироқмиз" 3 13:01Ижарада юрган энг қиммат футболчилар (топ-10) 2 12:51Спортчилар ижтимоий тармоқларда 0 12:32"Боруссия" қишда Брандтни сотмайди 1 12:25Санъат Шихов: "Сўғдиёна"нинг ўйин услубида ўзимни кўрмадим. "Бухоро" ортга ташланган қадам эмаслигини исботлайман" 9 12:16Ўзбекистон – Аргентина учрашувини жонли кўришни истайсизми? 4 12:11Расман: "Пахтакор" Азиз Турғунбоев трансферини эълон қилди 50 11:56Азиз Турғунбоев "Пахтакор" йиғинига қўшилиш учун Дубайга учиб кетди 21 11:51"Манчестер Юнайтед" ўз таркибини "Хоффенхайм" ярим ҳимоячиси билан кучайтирмоқчи 2 11:28"Ювентус" "Лион" хавбеки Ауар билан шартнома имзоламоқчи 8 11:03Тухель: "Анчадан бери жамоамда Канте бўлишини хоҳлардим" 9 10:40"Барселона" икки испаниялик чап қанот ҳимоячиларга қизиқмоқда 11 10:30"Локомотив" Анталияга учиб кетди 8\n05 июл 2020 23:13\nЎз навбатида “Навбаҳор” ПФК раҳбарияти, мураббийлар штаби ва футболчилар жамоага яратилаётган шароитлар учун Хайрулло Бозоровга ўз миннатдорчиликларини билдириб, “Бунёдкор” билан бўладиган баҳсда зафар қучиш, шунингдек, ОЧЛ йўлланмасини қўлга киритиш учун барча имкониятларини ишга солишларини айтишди.\nРасман: "Пахтакор" Азиз Турғунбоев трансферини эълон қилди 50\nАзиз Турғунбоев "Пахтакор" йиғинига қўшилиш учун Дубайга учиб кетди 21\nЭшитдик-да! Азизбек Турғунбоев "Пахтакор"га ўтмоқда. Бунинг сабаби бор 114


Чеченлар байрам қилди\n22 апрел 2021, Тошкент вақти: 17:07\nЧеченистонда аксилтеррор амалиётлари тўхтатилгани муносабати билан халқ сайиллари бўлиб ўтди.\nПайшанба куни Россия президенти Дмитрий Медведев Чеченистонда қарийб ўн йил мобайнида олиб борилган аксилтеррор амалиётларини расман тўхтатиш ҳақида топшириқ берди.\nЧеченистон президенти Рамзан Қодиров буни “тарихий воқеа” дер экан, 16 апрел ҳар йили мамлакатда байрам қилинишини билдирди.\nРоссия қўшинлари Совет Иттифоқи қулаши ортидан чечен исёнчиларига қарши икки марта жанг олиб борди.\nЎтган ой Россия президенти Медведев Чеченистонда вазият барқарорлашганини қайд этиб, чекловлар юмшатилишини айтган эди.\nБундан буён Чеченистонда терроризмга қарши амаллар Россиянинг бошқа минтақаларидаги каби умумий тартибда олиб борилади.


ИСТИКЛОЛ БЕРГАН “ИСТИКБОЛ” » Кармана овози\nКармана овози » ИКТИСОДИЁТ » ИСТИКЛОЛ БЕРГАН “ИСТИКБОЛ”\nБулим: ИКТИСОДИЁТ 20-02-2014, 19:55\nИсомиддин ака бугун хам сахарлаб далага отланди. Катта йўл бўйида машинасини тўхтатиб, пахта ерига сув бораётган арикни кўздан кечирди. Сув бир маромда окмокда. Майин шаббода эса ёз чилласидаги тунги димлик шаштини анчайин тушириб эсмокда. “Сув таралган пайкалдаги гўзалар, айникса, тонгда мазза киладида”, кўнглидан ўтказди у. Сўнг шийпонга караб юрди. Ха, Жалойир кишлок фукаролар йигини худудидаги “Истикбол” фермер хўжалиги рахбари Исомиддин Норовнинг иш куни шундай бошланади.\nЎтган хафта шийпон атрофида фермер хўжалиги ишчилари билан амалга оширилган ободонлаштириш ва кўкаломзарлаштириш ишларини, ён атрофда кийгос очилган гулларни кўриб, фермернинг завки ошди, кайфияти кўтарилди. “Мана шундай кўтаринки кайфият билан иш бошласанг, кунинг хайрли ўтадида”, дея кўнглидан кечирди у. Шийпонда сувчи Наим Рахимов атрофга сув сепиб, аллакачон дастурхон тузаб кўйибди.\n— Тунаб колдингизми дейман, ака, — сувчи билан саломлашар экан сўради фермер.\n— Бунака тонгни далада каршилаш бошкачада, — жавоб кайтарди сувчи. — Колмаганимда тунги сугориш ишларидан кўнглим тўлмасдида.\n— Наим ака, бўлмаса, бугун тушликка ош килиб беринг, кўлингиз жуда ширинда. Галла шартнома режасини хам уддалаб олдик, бир паловхўрлик килайлик. Тушдан сўнг галладан бўшаган майдонларга такрорий экин учун сув оламиз.\nШундай деб гўза майдонларини оралаб кетар экан, фермернинг кўнглидан: “Кўз тегмасин, хар туп гўзада хозирдан 8-9 донадан бўлик кўсак бор. Иш шу маромда кетса, август ойида бўлажак хирмон такдири кўнгилдагидек хал бўлади”, — деган ўй кечди.\nАйни пайтда хўжаликда фаолият кўрсатаётган 18 нафар ишчи гўзанинг “Бухоро-102” навидан мўл хосил олиш учун жавлон уриб мехнат килишмокда. 1994 йилда ташкил этилган фермер хўжалигининг ер майдони дастлабки даврда 80 гектардан иборат эди. Бугунги кунга келиб, унинг умумий майдони 140 гектарни ташкил этаяпти. Хўжаликдаги мавжуд 5 та кишлок хўжалиги учун мухим бўлган техника агротехник тадбирларни ўз вактида амалга ошириш имкониятини яратмокда. Шу кунга кадар хар гектар гўза майдонига 180 тонна махаллий, бир тоннага якин минерал ўгит киритилиб, уч марта сугориш ишлари амалга оширилди.\n— Шу кунларда хаво хароратининг кўтарилиши масъулиятимизни янада оширмокда, — дейди фермер хўжалиги раиси Исомиддин Норов. — Дехконнинг дилида доим даласи бўлади. Жорий йил биз фермерлар учун кулай келди. Колаверса, давлатимиз томонидан барча шароитлар яратиб берилгани боис, галла хосилдорлигини 124 фоизга бажардик. Энди навбат пахтага. Даладаги хосилдан эса кўнглимиз тўк.\nЭътиборлиси шундаки, Исомиддин ака рахбарлигидаги фермер хўжалик кўп тармокли хўжаликлардан. Бугун хўжалик негизида 130 та корамол, шунингдек, 20 та от парваришланмокда. 200 бошдан ортик товуклардан эса кунига 150 дона тухум олинаётир.\n... Далага окшом чўкди. Шафак тобора кизариб пайкаллар узра ажиб сокинлик ёйилди. Бугун хам кун баракали бўлди. Тушдан сўнг гўза майдонларининг бир кисмига навбатдаги сув окизилди. Кахрамонимиз даладан мамнун кайфиятда оиласи багрига йўл олди...\n2013 йил 2 август 31-сон.\nИктисодиётимизни янада юксалтириш, турмуш фаровонлигини тобора оширишда кичик бизнес ва хусусий тадбиркорликнинг ўрни ва ахамияти йилдан йилга ортиб бораяпти....\nСАРИШТАЛИ УЙ — ФАРИШТАЛИ УЙ\nКадим ўтган замонда эмас, бугунги сизу биз яшаётган даврда Солиха исмли исми жисмига мос, одобли бир киз бўлган экан. У кишлогим, махаллам тоза ва озода бўлсин деб, юрган йўлида когоз парчаларини, хас-хашаклардан тортиб, йўл...\nИШДАГИ УНУМ МЕХНАТДАГИ ЗАВКДАН\nФермерлик харакати мустакиллигимиз берган улкан имкониятлардан биридир. Туманимизда хам ўз мехнати билан эл-юрт дастурхонини тўкин килаётган фермерларимиз кўпчиликни ташкил этади....


ОИЛА ҚЎРҒОНИНИНГ ЕТТИ ЯНГИ УСТУНИ – Сирдарё вилояти касаба уюшмалари ташкилотлари бирлашмаси Кенгаши\nОИЛА ҚЎРҒОНИНИНГ ЕТТИ ЯНГИ УСТУНИ\nСирдарё вилояти Боёвут туманидаги “Марварид” тўйхонасида етти жуфт келин-куёвнинг никоҳ тўйи уларнинг яқинлари ҳамда кенг жамоатчилик иштирокида юксак савияда ўтказилди.\n“Президент эътибори – мурувват тадбирларида” шиори остида Ўзбекистон Касаба уюшмалари федерацияси ва Сирдарё вилояти ҳокимлиги ҳамкорлигида ташкил этилган тўйда давлат ва жамоат ташкилотлари раҳбарлари, маданият ва санъат намояндалари, нуронийлар ёшларни табриклаб, уларнинг янги, мустақил ҳаётида бахт ва омад тилади.\nСирдарё вилояти ҳокими Ғ.Мирзаев ва бошқалар Президентимиз Шавкат Мирзиёев раҳнамолигида инсон манфаатларини ҳимоя қилиш, аҳолининг барча қатлами, хусусан, ижтимоий муҳофазага муҳтож оилалар турмуш шароитини яхшилаш, уларни моддий ва маънавий қўллаб-қувватлашга алоҳида эътибор қаратилаётганини таъкидладилар. Бутун юртимиз бўйлаб ўтказилаётган ушбу тўю-тантаналар ҳам кўплаб оилаларга қувонч ва шодлик улашгани, уларнинг кўп муаммоларига ечим топилгани қайд этилди.\nТўйлар арафасида маҳаллий ҳокимликлар, жамоат ташкилотлари ёрдамида келин-куёвлар истиқомат қилаётган хонадонлар таъмирланди. Оқолтин туманилик ёш жуфтлик – Зайнобиддин ва Шаҳноза Абдурасуловларнинг хурсандчилиги қўша бўлди, тўй олдидан Оқолтин тумани ҳокимлиги томонидан келин-куёвга Сардоба қўрғонидан икки хонали квартиранинг калити топширилди.\n– Шаҳнозахон Андижондан келин бўлиб келдилар. Рости, тўйимиз бу кутганимиздан-да аъло тантана билан ўтди, – дейди Зайнобиддин. – Иккимиз ҳам чексиз ҳаяжон ва ҳайратдамиз. Бу ажойиб тадбир ҳаётимиздаги энг қувончли кун сифатида бир умр ёдимизда қолади. Кўрсатилаётган эътибор, ғамхўрлик учун давлатимиз раҳбаридан, ҳукуматимиздан, барча саховатли инсонлардан миннатдормиз.\nТўй арафасида ҳомий ташкилотлар томонидан барча удумлар амалга оширилди. Барча келин-куёвларга Президент совғалари – мебеллар тўплами берилди. Муҳими, ишсиз келин-куёвлар ишга жойлаштирилди. Уларнинг ишга кирганлиги ҳақида сертификатлар тўй тантанаси чоғида тақдим этилди. Эндиликда ёшлар янги оилаларини ўзлари молиявий таъминлай оладилар.\n– Бизга никоҳдан олдин тиббий кўрикдан ўтказиш, никоҳимизни расмийлаштириш учун имтиёзлар берилди. Никоҳ тўйи маросимида ҳаммамизга никоҳ гувоҳномасини вилоят ҳокими тантанали топширди, биз жуда бахтиёрмиз, – дейди Сирдарё туманилик ёш жуфтлик Саидахон ва Ўктам Қосимовлар.\nПойтахтдан келган эл севган санъаткорлар – Ўзбекистонда хизмат кўрсатган Ғиёс Бойтоев ва “Ниҳол” мукофоти совриндори Шаҳноза Отабоеваларнинг дилтортар куй-қўшиқлари тантана иштирокчилари учун ажойиб совға бўлди. Тадбирда Ўзбекистон Ёзувчи уюшмаси аъзолари, адабиётшунос олимлар Шуҳрат Ризаев, Рустам Мусурмон, Зулфия Қуролбой қизи, Абдуқаюм Йўлдошев, Омонулло Мадаев, шоира Ҳаётхон Ортиқбоева ҳамда шоир Ҳаёт Шодмонлар иштирок этдилар ва келин-куёвларга бахт тилаб, дуо қилдилар.\n“Сирдарё наволари” халқ ансамбли хонандалари ижросидаги куй-қўшиқлар остида тадбир узоқ давом этди.\n← 615 ТОННА СИРДАРЁ ПИЛЛАСИ УЧУН\nМИРЗАОБОДДА ХАЙРИЯ СУННАТ ТЎЙЛАРИ →


Сув талашиш ортидан бўлган низо ўлим билан якун топди\n2021 йил 6 июль куни соат 21:00 ларда, Наманган шаҳар Давлатобод туманида яшовчи, 1965 йилда туғилган Н.О. МЧЖга қарашли мевали боғда шу ерда деҳқончилик билан шуғулланган, Тўрақўрғон туманида яшаган, 1958 йилда туғилган М.Н. билан сув талашиб ўзаро жанжаллашиб, қўли билан бош қисмига урганлиги оқибатида, М.Н. ерга боши билан йиқилиб, тан жароҳати олган. Сўнгра Н.О. М.Н.ни Тўрақўрғон туман тиббиёт бирлашмасига олиб борган.\nМ.Н. олган тан жароҳати бўйича Тўрақўрғон туман марказий шифохонасига ётқизилиб, кўрсатилган тиббий ёрдамга қарамасдан, 10 июль куни вафот этган.\nСуд-тиббий экспертизасининг дастлабки маълумотномасига кўра, марҳумнинг баданида ташқи тан жароҳатлари мавжуд эмаслиги, унинг ўлими бош мия ёпиқ шикасти, бош мия тўқима остига қон қуйилишидан келиб чиққанлиги кўрсатилган.\nУшбу ҳолат бўйича Наманган шаҳар Давлатобд тумани ИИБ ҳузуридаги ТБ томонидан 2021 йил 10 июль куни Жиноят кодексининг 104-моддаси 3-қисми билан жиноят иши қўзғатилган.\nКиритилди: 18:33 12.07.2021. Ўқилди: 1876 марта. Фикрлар сони: 0 та.\nВакцина олган аёллар уч йилгача фарзанд кўра олмайдими...


Болливуд: Анил Капур ҳақида сиз билмаганлар… » Ўзбекистон янгиликлари – Zamin.uz\nБолливуд: Анил Капур ҳақида сиз билмаганлар…\n10 январь 2019, 12:13\nБолливуднинг таниқли юлдузи Анил Капур ўзининг 62 ёшини нишонлади. Актёр 40 йил давомида кўплаб катта ва кичик ролларни ижро этиб, минглаб томошабинлар кўнглидан жой олди. 2005 йилдан эса ўзини продюсерлик соҳасида ҳам синаб кўрди ва бир нечта таҳсинга сазовор картиналар яратди. Бугунги мақоламизда ушбу Болливуд юлдузининг энг яхши ролларини яна бир бор эслаймиз.\n«Mr. INDIA» (1987)\nЖаноб Ҳиндистоннинг саргузаштлари ҳамда унинг ёвуз душмани Могамбо билан кураши акс эттирилган ушбу картина 31 йил муқаддам катта экранларда намойиш этилган бўлса ҳам ҳамон ўзининг шуҳрати ва долзарблигини йўқотмаган.\nАнил Капур ушбу фильмда бош қаҳрамон Жаноб Ҳиндистон ролини ижро этган. Айтиш жоизки, картинада суратга тушиш пайтида актёр шоу-бизнес оламига эндигина қадам қўяётган эди. Аммо шунга қарамасдан, минглаб мухлисларнинг олқишига сазовор бўла олди. Картина давомида актёр унга берилган масъулиятли саҳналар, хоҳ у комедия йўналишида бўлсин, хоҳ драма, барчанинг ишончини оқлади. Баъзи бир жангари саҳналарни ҳам бирорта каскадёрнинг ёрдамисиз ижро этди.\nМаълум бўлишича, Анил Капур ушбу ролга олинмоқчи бўлган актёрлар сафида учинчи ўринни эгаллаган экан. Фильм режиссёри бу ролга дастлаб Ражеш Кханнани танлаган. Аммо актёр «Бу роль менинг даражамга тўғри келмайди», дея рад жавобини берган. Сўнг бу роль яна бир ёрқин юлдуз Амитабх Баччанга таклиф этилган ва актёр рози бўлган. Аммо суратга олиш ишларининг бошланишига бир неча кун қолганда кун тартиби съёмка жараёнларига мос келмаётганини айтиб, ролдан воз кечган. Айтиш жоизки, айнан 80-йилларда Амитабх Баччан сиёсат билан жиддий шуғулланишни бошлаган эди.\nМазкур фильм шуниси билан эътиборлики, картинада Анил Капур бирданига икки образ (қишлоқ оқсоқоли Дхаранжа ва унинг ўғли Аржун)да намоён бўлади.\nФильм сюжетига кўра қишлоқ оқсоқоли Дхаранжа қишлоғида суд жараёнини ўтказади. У шунчалар адолатпарвар ҳамда ҳақгўйки, ҳаттоки жиноят устида қўлга олинган жиянини ҳам аямайди. Бундан қаттиқ ғазабланган жиян охир-оқибатда амакисини ўлдиради. Отасининг ўлими учун амакиваччасини жазоламоқчи бўлган Аржун картина давомида яна кўплаб қийинчиликларга дуч келади.\nАнил Капур «Буланди» фильмида биринчи маротаба Болливуд афсонаси Рекха билан чиройли ва унутилмас жуфтлик яратди. Ҳиндистонда бу жуфтлик ҳамон энг олдинги қаторларда тилга олинади.\nАнил Капур ушбу фильмдаги қаҳрамони сабаб 2001 йилда «Энг яхши актёр роли учун» Ҳиндистон миллий мукофоти ҳамда «Болливуднинг энг нозик актёри» номинацияси бўйича ғолибликни қўлга киритган.\nУшбу картинада Анил майор Жай ролини ижро этади. Картина давомида актёрнинг қаҳрамони севги учбурчаги сабаб келиб чиққан қийинчиликлар қаршисида қолади. Қаҳрамон Жай Пужа исмли қизни яхши кўради, аммо Жайнинг болаликдаги дўсти Жая ҳам унга бефарқ эмасди. Жая картина давомида Жайнинг севгисига эришишга ҳаракат қилади. Аммо бу иш амалга ошмагач, севгилисининг душманлари билан тил бириктиради. Шу йўл билан у «ҳақиқий» муҳаббатнинг қадрига етмаслик нималарга олиб келишини кўрсатиб қўймоқчи бўлади.\nФильмнинг қандай тугашини эса ўзингиз кўрганингиз маъқул. Айтишади-ку, «Минг марта эшитгандан кўра бир марта кўрган афзал», деб.\nЯнгиликлар » Маданият » Болливуд: Анил Капур ҳақида сиз билмаганлар…\n08:30 Андижонда ички ишлар ходими уриб ўлдирилди\n11:32 Milliy TV контентини хорижда Kartina TV ривожлантиради\n12:32 «Улкан» iPad ишлаб чиқилаётганига боғлиқ янги далиллар пайдо бўлди


Афғонистон парламенти урушнинг ХХР ҳудудига ёйилишидан огоҳлантирмоқда\n12:57 / 25.03.2017\nАфғонистондаги нотинч вазиятга барҳам берилмас экан, Осиё мамлакатларининг барқарор ривожланишини таъминлаб бўлмайди. Бу ҳақда Афғонистон парламенти юқори палатаси спикери Фазл Ҳодий Муслимёр баёнот берди, деб хабар қилмоқда ТАСС агентлиги.\n"Афғонистон барқарорлиги – бутун минтақа барқарорлиги асосидир, - деб таъкидлади Муслимёр Боаода бўлиб ўтаётган Осиё иқтисодиёт форумида. – Минтақада терроризмга қарши кураш масаласи Хитойнинг "белбоғ ва йўл" (Ипак йўли иқтисодий белбоғи ва XXI асрнинг денгиз ипак йўли) стратегиясига мос келади".\nУнинг сўзларига кўра, экстремизмга қарши кураш, хусусан, ИШИДга қарши туриш Осиёнинг барча мамлакатлари вазифасидир.\n"Афғонистонда тинчликка батамом эришилмас экан, бу уруш келажакда ХХР ҳудудига кўчиши эҳтимол", - деб якунлаган Афғонистон парламенти вакили.\nИШИД Афғонистон Осиё иқтисодий форуми\nТожикистон ва Россия ҳарбийлари Афғонистон чегараси яқинида машқ ўтказди\nНАТО Афғонистондаги қўшинлари сонини 18 минггача оширади\nАфғонистонда яна портлаш, полициячилар ҳалок бўлди


Қозоғистонлик ёш теннисчилар Ролан Гаррос турнирида иштирок этишади NUR-SULTAN. Kazinform – Қозоғистонлик теннисчилар Аружан Сағиндиқова ва Максим Батютенко ёшлар ўртасидаги Франция очиқ чемпионатида ўйнайди, деб хабар беради Kazinform мухбири.\n10 дан ортиқ халқаро ташкилотлар референдум учун аккредитациядан ўтди – ҚР ТИВ NUR-SULTAN. Kazinform – 10 дан ортиқ халқаро ташкилот бўлажак референдумга ўз кузатувчиларини аккредитациядан ўтказди. Бу ҳақда ҚР Бош вазири ўринбосари – Ташқи ишлар вазири Мухтар Тлеуберди маълум қилди, дея хабар беради Kazinform мухбири.\nҚозоғистонда Улуғ Ватан уруши фахрийлари пуллик йўлларда бепул юришади NUR-SULTAN. Kazinform – Пуллик йўлларда бепул ҳаракатланиш нормаси Улуғ Ватан уруши фахрийлари ва куч ишлатар идоралар ходимлари рўйхатидан ўтган автомобилларга нисбатан қўлланилади. Бу ҳақда Парламент депутати Альберт Рау транспорт масалалари тўғрисидаги қонун лойиҳасини шарҳлар экан, дея хабар беради Kazinform мухбири.\n26 май куни Бишкекда биринчи Евроосиё иқтисодий форуми бўлиб ўтади BISHKEK. Кazinform - 26 май куни Бишкекда Биринчи Евроосиё иқтисодий форумида иштирок этиш учун 15 мамлакатдан 2500 дан ортиқ киши рўйхатдан ўтган. Форум коронавирус пандемияси сабабли мажбурий танаффусдан сўнг ЕОИИнинг энг йирик бизнес тадбирларидан бирига айланади, дея хабар беради Кazinform ЕЭК матбуот хизматига таяниб.\nКейинги уч кун совуқ ва ёмғирли бўлади – Қазгидромет NUR-SULTAN. Kazinform – 26 май кечаси ва эрталаб ғарбда, 27-28 майда шимоли-ғарбда, шимолий ҳудудларда ҳаво ҳарорати 2 даражагача совуқ бўлиши мумкин, деб хабар беради Kazinform «Қазгидромет»га таяниб.\nАлматида 185 нафар кўп болали оила уй-жой билан таъминланади ALMATY. Kazinform - Жорий йилда Алмати шаҳрида аҳолининг ижтимоий ҳимояга муҳтож қатламлари учун 400 дан ортиқ ижарага бериладиган квартиралар ажратилди, дея хабар беради Kazinform мухбири.\nБугун Қозоғистонда 3,6 млн ўқувчи учун сўнгги қўнғироқ чалинди NUR-SULTAN. Kazinform – ҚР Таълим ва фан вазири Асхат Аймағамбетов Нур-Султан шаҳридаги №75 мактаб-гимназиясига ташриф буюриб, Сўнгги қўнғироққа бағишланган тантанали тадбирда иштирок этди. Бу ҳақда Kazinform Таълим ва фан вазирлигига таяниб хабар беради.\nРоссияда COVID-19ни юқтирганлар сони ортди MOSKVA. Kazinform – Охирги бир сутка ичида Россияда 4580 кишида коронавирус аниқланди. Бунгача, 20 майдан буён коронавирус билан касалланганлар сони барқарор камайиб бораётган эди, деб хабар беради Kazinform мухбири.\nШимолий Корея яна ракета синовларини ўтказди SEUL. Kazinform – Шимолий Корея навбатдаги ракета синовини ўтказди. Япон денгизи томон учта баллистик ракета учирилди. Бу ҳақда Kazinform Yonhapга таяниб хабар беради.\nҚасим-Жомарт Тоқаев Binance асосчиси ва бош директори Чангпенг Чжаони қабул қилди NUR-SULTAN. Kazinform – Давлат раҳбари дунёдаги энг йирик Binance криптобиржаси асосчиси ва бош директори Чангпенг Чжаони қабул қилди. Бу ҳақда Kazinform Ақорда матбуот хизматига таяниб хабар беради.\nҚозоғистондаги ислоҳотлар хорижий инвесторлар учун катта имкониятлар яратмоқда – Бош вазир NUR-SULTAN. Kazinform – Бош вазир Алихан Смаилов Хорижий инвесторлар кенгашининг оралиқ йиғилишини ўтказди, унда доимий ишчи гуруҳлар фаолияти тўғрисидаги ҳисоботлар, Кенгашнинг 34-ялпи мажлисига тайёргарлик кўриш, шунингдек, Қозоғистонда бизнес юритувчи инвесторларнинг долзарб масалалари муҳокама қилинди, деб хабар беради Kazinform.\nЖорий йилда Қозоғистонда экин майдонлари 105 минг гектарга кенгайди NUR-SULTAN. Kazinform – Жорий йилда Қозоғистонда экин майдони 105 минг гектарга оширилди. Бу ҳақда ҚР Қишлоқ хўжалиги вазири ўринбосари Абилқайр Тамабек маълум қилди, дея хабар беради Kazinform мухбири.\nҚозоғистонда боқувчисини йўқотган оилаларги 43 минг тенге тўланмоқда NUR-SULTAN. Kazinform – Қозоғистонликларга ногиронлик ва боқувчисини йўқотганлик учун жами 139,8 млрд тенге нафақа учун тўланди, деб хабар беради Kazinform.\nНур-Султан шаҳрида ўқувчилар учун қўшимча таълим маркази очилади NUR-SULTAN. Kazinform – 1 июнь – Болаларни ҳимоя қилиш куни муносабати билан ўқувчилар учун янги ўқув маркази очилади. Бу ҳақда Нур-Султан шаҳри ҳокими Алтай Кўлгинов маълум қилди, дея хабар беради Kazinform мухбири.\nҚасим-Жомарт Тоқаев АҚШ Президентига ҳамдардлик телеграммаси йўллади NUR-SULTAN. Kazinform – Президент Қасим-Жомарт Тоқаев АҚШ Президенти Жозеф Байденга Техасдаги бошланғич мактабда юз берган отишмада ўқувчилар ва бошқа фуқароларнинг ҳалок бўлгани муносабати билан ҳамдардлик телеграммаси йўллади, деб хабар беради Kazinform Ақордага таяниб.\nҚозоғистонда мактабдаги домбра дарси Гиннеснинг рекордлар китобига киритилиши мумкин NUR-SULTAN. Kazinform – Физика-математика йўналиши бўйича Назарбаев номидаги интеллектуал мактабининг юзлаб ўқувчилари иштирок этган «Энг катта домбра дарси»ни Гиннеснинг рекордлар китобига киритиш режалаштирилган. Мактаб жорий ўқув йилини шу дарс билан якунлади, деб хабар беради Kazinform мактабнинг ижтимоий тармоқдаги саҳифасига таяниб.\nНур-Султанда уч сменали мактаблар сони деярли 2 баробар камайди NUR-SULTAN. Kazinform – Нур-Султан шаҳрида ҳаддан тўла мактаблар сони 22 тадан 14 тага камайди. Бу ҳақда Нур-Султан шаҳри ҳокими Алтай Кўлгинов маълум қилди, дея хабар беради Kazinform мухбири.\nЭнди Қозоғистонда 15-18 ёшли ўсмирлар йўл ҳақининг 50 фоизини тўлашади NUR-SULTAN. Kazinform – Қозоғистон Республикаси қонунлари ва кодексларига ижтимоий ҳимояга муҳтож қатламларга жамоат транспортида юришга имтиёз берувчи қоидалар киритилади. Бу ҳақда Қозоғистон Индустрия ва инфратузилмаларни ривожлантириш вазири Қайрбек Ўскенбаев маълум қилди, дея хабар беради Kazinform мухбири.\nҚозоғистонда доллар яна арзонлашди ALMATY. Kazinform - Қозоғистон фонд биржасидаги (КАSЕ) савдолар якунларига кўра, доллар тенгега нисбатан қадрсизланди, деб хабар беради Кazinform мухбири.\nҚозоғистон Фан қўмитасига янги раис тайинланди NUR-SULTAN. Kazinform – ҚР Таълим ва фан вазирининг буйруғи билан Адилет Жунисули Тойбаев вазирлик Фан қўмитаси раиси этиб тайинланди, деб хабар беради primeminister.kz сайти.\nРио-де-Жанейрода полиция операцияси натижасида 21 киши ҳалок бўлди NUR-SULTAN. Kazinform – Бразилиянинг Рио-де-Жанейро шаҳрида наркотик моддалар савдосига қарши кураш бўйича ўтказилган операция давомида камида 21 киши ҳалок бўлди, яна тўрт киши яраланди, дея хабар беради Kazinform Xinhuanet.comга асосланиб.\nБош вазир Қозоғистонда 5G ни жорий этиш бўйича кўрсатма берди NUR-SULTAN. Kazinform – Қозоғистон Бош вазири Алихан Смаилов Қозоғистонда бешинчи авлод мобил алоқаси — 5G ни жорий этиш бўйича топшириқ берди, деб хабар беради Kazinform primeminister.kz сайтига таяниб.\nАлматида 400 дан ортиқ кўп болали ва кам таъминланган оилаларга квартиралар берилади ALMATY. Кazinform - Жорий йилда аҳолининг ижтимоий ҳимояга муҳтож қатламлари учун 400 дан ортиқ ижарага бериладиган квартиралар ажратилди, дея хабар беради Кazinform мухбири.\nБААда илк маймун чечагини юқтириш ҳолати қайд этилди ABU DHABI. Kazinform – Бирлашган Араб Амирликларида маймун чечаги касаллигининг биринчи ҳолати қайд этилди. Вирус Ғарбий Африкадан келган 29 ёшли аёлда аниқланган, деб хабар берди Kazinform WAM агентлигига таяниб.\nТамакига акциз солиғи босқичма-босқич оширилади – ҚР иқтисодиёт вазири NUR-SULTAN. Kazinform – Қозоғистонда 2024 йилда тамаки маҳсулотларига акциз солиғи камида 28 евро деб белгиланиши керак. Бу ҳақда Парламент Мажилиси ялпи мажлисида Солиқ кодексига ўзгартишлар киритиш тўғрисидаги ҳужжатни таништириш чоғида ҚР Миллий иқтисодиёт вазири Алибек Қуантиров маълум қилди, дея хабар беради Kazinform мухбири.\nТехас мактабидаги отишмада ҳалок бўлган болалар сони 19 нафарга етди NUR-SULTAN. Kazinform – 24 май куни АҚШнинг Техас штати Ювалде шаҳридаги Робба бошланғич мактабига уюштирилган қуролли ҳужумда 19 нафар бола ва икки катта ёшли киши ҳалок бўлди, дея хабар бермоқда Kazinform BBC Newsга таяниб.\nТуркистон вилоятида 138 нафар хорижлик қўлга олинди, 124 нафари депортация қилинди NUR-SULTAN. Кazinform - Вилоятда миграция қонунчилигини бузган 3919 нафар хорижлик ва Қозоғистон фуқароси аниқланиб, маъмурий жавобгарликка тортилди. Бу ҳақда Туркистон вилояти ПД матбуот хизмати маълум қилди, деб хабар беради Kazinform.\nСамарқандда 100 мегаватт қувватга эга йирик қуёш фотоэлектр станцияси ишга туширилди TASHKENT. Kazinform - Самарқанд вилоятининг Нуробод туманида қурилган, қуввати 100 мегаваттга тенг бўлган йирик қуёш фотоэлектр станцияси, 24 май куни Ўзбекистоннинг ягона электр тармоғига қувват узатишни бошлади, деб хабар беради Kazinform ЎзАга таяниб.\nАмериканинг пойабзал ва кийим-кечак ишлаб чиқарувчи Nike компанияси Россияни тарк этади МOSKVA. ТАSS - Кazinform - Американинг пойабзал ва кийим-кечак ишлаб чиқарувчи Nike компанияси мамлакатдаги энг йирик ягона брендли Америка чакана савдо дўконлари тармоғига эгалик қилувчи Inventive Retail Group (IRG) билан франчайзинг шартномасини узайтирмади. Бу ҳақда чоршанба куни IRG президенти Тихон Смиковнинг компания ходимларига йўллаган мактубига таяниб, «Ведомости» газетаси маълум қилди, деб хабар беради Kazinform ТАSSга таяниб.\nҚозоғистонда рақамли майнинг солиғи оширилади NUR-SULTAN. Kazinform – Жорий йил бошидан бошлаб рақамли майнингда истеъмол қилинган 1 кВт/соат электр энергияси учун 1 тенге миқдорида тўлов жорий этилган. Бу ҳақда ҚР Миллий иқтисодиёт вазири Алибек Қуантиров Парламент Мажилиси ялпи мажлисида маълум қилди, дея хабар беради Kazinform мухбири.\nМаймун чечаги вирусига қарши дори топилди NUR-SULTAN. Кazinform - Халқаро тадқиқотчилар гуруҳи яқин ўтмишда Буюк Британия шифокорлари одам чечагига қарши дори воситаси бўлган текомвиримат ёрдамида маймун чечаги инфекциясининг бир ҳолатини муваффақиятли бартараф этганлигини аниқлади. Олимларнинг хулосалари Lancet журналида чоп этилган мақолада эълон қилинди, деб хабар беради Kazinform ТАSSга таяниб.\nҚонун лойиҳаси: Қозоғистонда дивидендлар солиққа тортилиши мумкин NUR-SULTAN. Kazinform – Қозоғистон Республикаси Миллий иқтисодиёт вазири Алибек Қуантиров Қозоғистон мамлакатдан капитални олиб чиқилишини камайтириш учун қандай чоралар кўрмоқчи эканлигини маълум қилди, дея хабар беради Kazinform мухбири.\nҚозоғистонда фойдали қазилмаларни қазиб олганлик учун солиқ миқдори ортади NUR-SULTAN. Kazinform – Қозоғистонда фойдали қазилмаларни қазиб олиш солиғи миқдори ортади. Бу ҳақда Парламент Мажилиси ялпи мажлисида Солиқ кодексига ўзгартишлар киритиш тўғрисидаги ҳужжатни таништириш чоғида Миллий иқтисодиёт вазири Алибек Қуантиров маълум қилди, дея хабар беради Kazinform мухбири.\nҚозоғистонда бандлик ягона рақамли экотизими яратилди NUR-SULTAN. Kazinform – Қозоғистон ягона рақамли бандлик экотизимини яратди. Бу ҳақда ҚР меҳнат ва аҳолини ижтимоий ҳимоя қилиш вазирининг биринчи ўринбосари Ақмади Сарбасов маълум қилди, дея хабар беради Kazinform.\nҚозоғистонда оқсил касаллиги билан боғлиқ вазият барқарорлигича қолмоқда - Қишлоқ хўжалиги вазирлиги NUR-SULTAN. Kazinform - Ақмола ва Павлодар вилоятларида ўтказилган лаборатория текширувларида ҳайвонларда параинфлуенза-3, бўлакли дерматит, юқумли плевропневмония, пастереллёз, вирусли диарея ва оқсил касалликлари аниқланмади, дея хабар беради Kazinform ҚР Қишлоқ хўжалиги вазирлиги матбуот хизматига таяниб.\nАйни пайтда Қозоғистонда 300 мингга яқин фрилансер фаолияти юритади NUR-SULTAN. Kazinform – Бугунги кунда Қозоғистонда 300 мингга яқин фрилансер фаолият юритади. Бу ҳақда ҚР меҳнат ва аҳолини ижтимоий ҳимоя қилиш вазирининг биринчи ўринбосари Ақмади Сарбасов маълум қилди, дея хабар беради Kazinform.\n13 ёшли қозоғистонлик теннисчи беш ойдан бери Европа рейтингида пешқадамлик қилмоқда NUR-SULTAN. Кazinform - Қозоғистонлик Занғар Нурланули 5 ойдан бери 14 ёшгача бўлган ўсмирлар ўртасидаги Европа рейтингида пешқадамлик қилмоқда, дея хабар беради Kazinform мухбири.\nДунёнинг энг яхши университетлари рейтингига Марказий Осиёдан биргина ОТМ киритилди NUR-SULTAN. Kazinform – Дунёнинг энг яхши университетлари нуфузли академик рейтингига Марказий Осиё мамлакатлари орасида Қозоғистондаги Назарбоев университети киритилди, деб хабар беради Kazinform мухбири Finprom.kz порталига таяниб.\nҚозоғистон сиёсий қатағонга оид 2 миллион махфий ҳужжатни ошкора қилади NUR-SULTAN. Kazinform – 2020 йил ноябр ойида Сиёсий қатағон қурбонларини тўлиқ реабилитация қилиш бўйича Республика комиссияси тузилиб, иш бошлади. ҚР Таълим ва фан вазирлиги Kazinform саволига жавобан комиссия фаолиятининг энг муҳим жиҳатларини маълум қилди.\nОхирги суткада Қозоғистонда 9 кишида коронавирус аниқланди NUR-SULTAN. Kazinform – Қозоғистонда ўтган сутка давомида 9 та коронавирус юқтириш ҳолати қайд этилди, деб хабар беради Kazinform.\nҚозоғистонда газ бозоридаги хусусий операторларнинг улуши 16 фоизга етди NUR-SULTAN. Кazinform - Қозоғистонда газ бозорини монополиядан чиқариш жараёни бошланди. Бу ҳақда ҚР Бош вазири Алихан Смаилов маълум қилди, дея хабар беради Kazinform мухбири.\n1 миллион 21 мингдан ортиқ қозоғистонлик Pfizer вакцинаси билан тўлиқ эмланди NUR-SULTAN. Кazinform - Қозоғистонда 2022 йил 25 май ҳолатига кўра, 1 миллион 21 минг 972 киши Pfizer вакцинаси билан тўлиқ эмланган. Бу ҳақда Kazinform CОVID-19 тарқалишининг олдини олиш бўйича идоралараро комиссиясимнинг Тelegram-каналига таяниб хабар беради.\nЯқин 5-10 йилда Қозоғистонда 240га яқин касблар пайдо бўлиши мумкин NUR-SULTAN. Kazinform – Қозоғистонда яқин 5-10 йил ичида иқтисодиётнинг 9 та тармоғида 239 та янги касблар пайдо бўлиши кутилмоқда, деб хабар беради Kazinform.\nҚозоғистон ва Қирғизистон полиция ходимлари ўғирланган машиналарни биргаликда аниқлайди ТАRAZ. Kazinform - Бишкекда Жамбил (Қозоғистон) ва Чуй (Қирғизистон) вилоятлари полиция ходимлари қўшни давлатлар ҳудудларида жиноятчиликка қарши кураш бўйича ҳамкорлик масалаларини муҳокама қилди, деб хабар беради Kazinform мухбири.\nҚозоғистонлик шифокорлар вазни 570 грамм бўлган эрта туғилган чақалоқни сақлаб қолишди KÓKSHETAÝ. Кazinform - Ақмола вилоятида шифокорлар оғирлиги 570 грамм бўлган чақалоқни сақлаб қолишди. Чақалоқ 90 кун давомида шифокорлар назоратида бўлди, деб хабар беради Kazinform мухбири.\n9,5 миллиондан ортиқ қозоғистонлик COVID-19га қарши вакцинанинг биринчи компоненти билан эмланди NUR-SULTAN. Kazinform - Қозоғистон Республикаси Соғлиқни сақлаш вазирлиги аҳолини CОVID-19 га қарши эмлаш бўйича сўнгги маълумотларни эълон қилди, дея хабар беради Кazinform.\nҚирғизистон мактабларида ҳафтада икки марта мадҳия ижро этилади NUR-SULTAN. Кazinform - Қирғизистон мактабларида ўқув ҳафтаси боши ва охирида давлат мадҳияси ижро этилади, дея хабар беради Кazinform Kabarга таяниб хабар беради.\nБухорога Жаҳон Ҳунармандлари Кенгаши «Жаҳон ҳунармандчилик шаҳри» мақомини берди NUR-SULTAN. Kazinform - Бухоронинг Арк қўрғонида «Халқаро зардўзлик ва заргарлик фестивали» ҳамда «Миллий каштадўзлик санъати фестивали» нинг тантанали ёпилиш ва тақдирлаш маросими бўлиб ўтди. Бу ҳақда Kazinform UzAга таяниб хабар беради.\n133 нафар қозоғистонлик КВИдан даволанмоқда NUR-SULTAN. Кazinform - Қозоғистонда 25 май ҳолатига кўра, 133 киши (-89+ ва 44 CВИ-) КВИ касаллигидан даволанишни давом эттирмоқда, дея хабар беради Кazinform ҚР Соғлиқни сақлаш вазирлиги матбуот хизматига таяниб.


Дунё Аҳмадбойлари ёхуд ўтмишнинг энг машҳур...\n21.12.2017 01:45 0 1579\nДунё яралибдики, зудлик билан бойиб кетишни истайдиганлар ҳамиша бўлган. Ана шундайларнинг озчилиги молиявий эҳромларни ишга туширади, кўпчилиги эса унинг қурбонига айланади ва бор-будидан айрилади. Чинозлик Аҳмад Турсунбоев яратган молиявий эҳромга пул тикиб, кейин афсус қилиб қолган юртдошларимиз анчагина. Қизиғи, уларнинг кўпчилиги яқин ўтмишда ҳам шундай фирибгарлик бўлганини яхши эслашса-да, дадил пул тикаверишган.\nРуслар орасида молиявий эҳром кўлами, давомийлиги ва машҳурлиги жиҳатдан яққол етакчи — Сергей Мавроди яратган «МММ» ҳисобланади. Беш йил давом этган бу қаллобликка ҳар бешинчи россиялик аралашиб қолган. Тахминларга кўра, давлатнинг умумий айланма маблағларининг 10-15 фоизи шу ташкилотнинг ғазнасидан ўтган.\n«Эртага бугундан қимматроқ» шиори остида пулга ўхшаш қоғозлар чиқарган Мавроди уларни сотиб олганларга бир йилдан сўнг 1000 (минг) фоизгача устамаси билан қайта сотиб олишни ваъда қилган (ва табиийки, дастлаб ваъдасининг устидан чиққан). «МММ» оддий тахминларга кўра, камида 2 млрд. доллардан ортиқ пулни ҳавога совургани маълум. Бу ўз даври учун жуда катта маблағ эди.\nШунингдек, Россия тарихида «Властилина» (2 йил давом этган, асосчиси Россиянинг энг бой аёлига айланган), «Русский дом Селенга» (2 йил давом этган) каби «МММ»га нисбатан кичикроқ, лекин умумроссия миқёсида иш олиб борган эҳромлар ҳам бўлган ва уларнинг мижозлари орасида юртдошларимиз ҳам учрайди.\nМолия дунёси маркази табиийки, молиявий эҳромлар кўлами бўйича ҳам яққол етакчидир. Бу давлат тарихида фирибгар ташкилотлар ёки одамлар шу қадар кўпки, уларнинг ўзи алоҳида мавзу. Биз энг машҳурларини санаб ўтамиз.\nБернард Мэддоффнинг миллиардлари\nБу инсон ташкил этган «Madoff Investment Securities» компанияси ваҳимали фойдалар таклиф қилмаган. Мижозлар йиллик 12-13 фоизлик даромад кетидан оқиб келаверганлар ва 15 йиллик фаолият давомида улар сони 3 миллион кишидан ортган. Бундан ташқари, юзлаб жамғармалар ва машҳур инсонлар ҳам Мэддофга пул топширишганки, улар орасида жуда обрўлилари ҳам учрайди.\n2008 йилдаги инқироз бўлмаганида Бернард Мэддоф ошини ошаб, ёшини яшаб ўтиб кетиши ҳам мумкин эди. Аммо, айнан шу жараёнда кўпчилик мижозлар қийин аҳволга тушиб, пулларини қайтариб олиш ҳаракатига тушишади. Бироқ, қайтариладиган пулнинг ўзи йўқ эди. 7 млрд. пул топилмади ва фирибгар ҳибсга олинди.\nСуд унинг қилмишларини ҳисобга олганида, дунё бўйлаб кечаётган молиявий инқироз айнан Мэддоф каби инсонлар туфайли келиб чиққан, деган хулосага келди шекилли, унга оз эмас, кўп эмас 150 йиллик қамоқ жазоси белгилади. Қамоқхонада ҳам Бернард кичикроқ дўкон фаолиятини йўлга қўйди ва маҳкумлар орасида турли молиявий фириблар қилиб юрибди.\nИтальян, аммо мафия эмас\nЎтган асрнинг ўттизинчи йиллари АҚШда мафиянинг гуллаб яшнаган даври эди. Дон Корлеоне, Ал Капоне каби жиноят оламининг корчалонлари деярли ҳамма соҳани назорат қилишар, давлат ичида давлат тузишганди. Бостонга ташриф буюрган итальян муҳожири Чарлз Понци машҳур юртдошларидан фарқли равишда қон тўкишдан воз кечиб, калла билан пул топишни афзал билди.\nУ бир нечта лойиҳалари омадсиз чиққанидан сўнг, оддийгина йўл тутди – қимматли қоғозлар чиқарди ва уларга ойига 20 фоиздан даромад тўлай бошлади. Аввалига унга ҳеч ким ишонмади, аммо айёр Понци чекинмади ҳамда газета мухбирларини сотиб олиб, матбуотда яхшигина шов-шув кўтаришга эришди. Шундан кейин пул топшириш истагида бўлганлардан иборат турнақатор навбатлар ҳосил бўлди ва Чарльз Понци бир йил ичида 50 млн. долларнинг «бошини еди».\nТаъкидлаш жоизки, ўша пайтда АҚШдаги ўртача маош 60 доллар атрофида эди. Буёғи ҳар доимгидек, дастлаб пул тикканлар яхши фойда кўришди, охиридагилар дод деб қолаверишди. Тез орада ФҚБ бу ташкилот фаолияти билан қизиқди ва Чарльзни ҳибсга олди. Суд Понцига бор йўғи 5 йил жазо тайинлади.\n«Backstreet Boys» ва «NSync» каби гуруҳлар бутун дунёга машҳур. Аммо уларнинг асосчиси Лу Перлман ҳам молиявий эҳром фойдасини татиб кўрганлардан. 1981 йилда у бир неча фирма тузади ва бу уларнинг акцияларини сотувга чиқаради. Кейин ёлғон ҳисоботлар билан катта фойдалар кўрсатиб, қимматли қоғозларга қизиқишни оширади.\nАслида бу фирмалар фақат қоғозда бўлиб, ҳеч қандай фаолият юритмасди. Шунга қарамай, Перлман 25 йил давомида бемалол ҳаммани чув туширишда давом этди. Тушумлар миқдори 300 млн. доллардан ошганидагина ҳаммаси қулади ва у қанча фаолият юритган бўлса шунча муддат – 25 йилга қамалди.\nХанс Гунтер ва Дамара Бертгес исмли тадбиркорлар кичик ва ўрта бизнесни молиялаштиришда гўё Европа банк тизими билан рақобат қилишади ва жуда оддий усулни танлашади. Мижоз 1400 маркага «фойдали хат» харид қилиши ва орадан роса бир ой ўтиб, шу хатни 1600 маркага қайтариб сотиши мумкин эди. Орадан икки йил ўтиб, фирибгарлик очилгунга қадар 1 млрд. доллар маблағ «эгасини» топганди. Қизиғи, суд Дамара Бертгесга 7 йил, Ханс Гунтерга 5 йилгина жазо бериш билан чекланди.\nПортугалиядаги халқ банки\nКунларнинг бирида Мария Бранка дос Сантос исмли оддий аёл банк очишга қарор қилди ва бу банкни «Дон Бранко» деб номлади. 1970 йилда ишга тушган банк ойига 10 фоиз даромад берувчи омонатларни қабул қила бошлади ва бу фаолиятини кенг қамровли реклама қилди.\nУ 14 йиллик фаолияти давомида шунчалик кўп мижоз орттирдики, ҳеч ким буни молиявий эҳром деб ўйламас, аксинча «Дон Бранко халқ банки» дея улуғлашарди. Марияга атаб ҳатто «Халқ банкири» номли опера ҳам саҳналаштирилган. 1984 йилда эҳром қулади ва банкир хоним 10 йилга қамалди.\nПокистон ва Хитой\nПокистонлик Саид Ҳасаншоҳ бир муддат Дубайда ишлаб келиб, бу шаҳарда айланаётган улкан пуллардан қаттиқ таъсирланди. 2005 йилда у она шаҳри Вазирободга қайтганидан кейин ўзи билан бирга биржа ўйинларида катта фойда келтирувчи ноёб компьютер дастури олиб келганини эълон қилади. Аввалига бир неча кишигина унинг қармоғига илинади, уларга келишилган фойдани берганидан кейин буёғи ҳар доимгидек кечади.\nБор-йўғи бир ярим йил ичида Ҳасаншоҳ шунчалар машҳур бўлиб кетадики, уни ҳатто вилоят губернаторлигига сайламоқчи бўлишади. Ўтган муддат ичида 300 минг нафар омонатчини 1 млрд. доллардан ортиқроққа туширган Сайид қамалганида минглаб одамлар ҳукуматнинг «адолатсиз»лигидан норози бўлиб намойишга чиқишади ва Ҳасаншоҳнинг озод қилинишини талаб қилишади.\nПул ишламоқчимисан, чумолидек тиним билма!\nХитойлик Ван Фэн исмли бизнесменнинг фирибгарлиги алоҳида китоб ёзишга арзийди. 1999 йилда Ван пул ишлашнинг ўзига хос услубини қўллайди – унинг фирмаси «жуда ноёб» чумолиларни боқиш учун кўнгиллиларни излайди. Иш тартиби қуйидагича эди: мижоз ёки «аъзо» 1500 долларга бир гугурт қути чумоли сотиб олиши ва уни «ўта сирли схема» бўйича 90 кун боқиши керак эди. Тикилган пулга йиллик 32 фоиз устама тўланар, бир қути чумоли боққан одам учун бу жуда яхши даромад эди. 2 йил ичида Ван Фэннинг обрўси кескин ошиб кетди, унга турли мукофотлар топширилди, «Хитойнинг энг кучли 100 тадбиркори» қаторига киритилди, телевизорда у ҳақда кўплаб лавҳалар кўрсатилди.\nҚизиғи, ҳеч кимни «жуда кучли дори воситаси олиш учун» боқилаётган чумолилар тарихи қизиқтирмади. Аслида улар Ван Фэннинг бойиш воситалари эди, холос. 2 млрд. доллар тўплай билган «чумолибоқар»нинг молиявий эҳроми бир лаҳзада қулади. Хитой ҳукумати бошқа давлатлардан фарқли ўлароқ, фирибгарни аяб ўтирмади ва Ван Фэнни қатл этди.\nКўриб турганингиздек, инсоният яқин тарихда ҳам жуда кўп молиявий эҳромларга гувоҳ бўлган. Шунга қарамай, тез бойиш истаги тинчлик бермайдиганлар ҳамиша бор экан, бундай фирибгарликлар давом этаверади.


Жеймс Кук совғалари аборигенларга қайтариб берилди\n23:57 / 11.03.2016\nБританиялик тадқиқотчи Жеймс Кукнинг совғалари гавайилик аборигенлар (туб аҳоли)га қайтириб берилди.\n1779 йилда Кук аборигенлардан ёпинчиқ ва патли дубулға қабул қилади. Маҳаллий аҳоли билан муносабатлар ёмонлашгач, тадқиқотчи жонига қасд қилинади. Совғалар шахсий тўпламга айланади, кейинчалик Янги Зеландиядаги миллий музейда 100 йил давомида сақланиб келинади.\nСовғаларни туб аҳолига қайтариб бериш бўйича музокарлар 3 йил давом этди. Ёпинчиқ ва дубулға Веллингтондаги музей биносида аборигенлар вакилига қайтариб берилди, деб хабар қилади Maori Television. «Биз маданиятимиз учун жуда муҳим саналган нарсаларни қайтариб оляпмиз», – деб таъкидлашди улар.\nЁпинчиқ ва дубулға Гавайи оролидаги Бишоп музейида намойишга қўйилиши режалаштирилган.


Kutubxona - Safar Kokilov. Tavsifnoma (hajviya) / Kiril\nSiz shu sahifadasiz: Safar Kokilov. Tavsifnoma (hajviya) / Kiril\nМуаллифСафар Кокилов Асар номиТавсифнома (ҳажвия)\n-Шундай. Тавсифномани ўзинг ёз, мен қўл қўйиб бераман. Нима кўрмаганмисан. Ҳамма ўзи ёзади. Биров сенга ёзиб берармиди? Тавба! Эй менга қара икковимиздан қайси биримиз сени яхши билади? Ўзингда, албатта... Ма, ручка, қоғоз. Ўтир. Ёз. Менга ҳалақит берма фақат.\n-Хў-ўш, тафсиф-но-ма... Берилди ушбу ...\n«Ўртоқ... бизнинг жамоамизда йигирма йилдан бери кичик ходим бўлиб ишлайди. Иш фаолиятида ўзини...-\n-Товба! Ким шундай деб ёзади. Бу ахир тавсифнома-ку, галварс. Ёз, жуда яхши деб ёз...\n-Хўш-ш, ўзига беркитилган вазифани ... «-ходим яна ёзишдан тўхтаб ниманидир ўчириб-ёзаётган раисга қараб қолади;-Узр, Раис бова, бир секунд вақтингизни оламан яна. Айтингчи, мен ўз вазифамни қандай бажаряпман! Сизнингча?\n-Қандай дейсанми? Ҳа-а, ҳеч қандай. Э.е ёзавермайсанми яхши деб. Мунча кўп гапирасан-а. Индамай ёзсанг-чи, ҳалақит беряпсан.\n-Узр. Демак, «Ўз вазифасини яхши бажаряпти» Шундайми?\n-Уф-ф. Қаерда шундай деб ёзганини кўргансан. Ёз, «сидқидилдан жуда яхши бажаряпти» деб ёз. Ким кўриб ўтирибди, сенинг ишга бир келиб, бир келмай ичиб юришингни.\n-Ҳа-я, тўғри айтасиз. Хў-ўш, раис бова «жамоа ўртасида обрўйи унча ёмон эмас» десам бўлармикан-а?!\n-Уф-ф, бир тафсифномани ёзишни билмайди-я. Йигирма йил ишлаб... Ҳе, ўргилдим сендан. Яна тағин бу аттестатсия топширмоқчи эмиш... Ёз,\n«... Интизомлилиги ва принтсипиаллиги билан ўз жамоаси орасида обрў қозонган. Ақл-заковат талаб қиладиган ҳар қандай ишда ўзини кўрсата олади, дадиллик билан ҳаракат қилади. «Ёздингми? Яна ёз «Маъмурият томонидан бир неча марта ҳайфсан э-э тўхта, «бир неча марта ташаккурномалар олган. Ўз ишининг ўта устаси, жуда билимдон. Хўш-ш, Ёз, у ҳар ишда ташаббускор, журъатли, тўғри сўз ва маънавий етук инсон, Хи-хи-хи, агар кўп ичиб кўчада ағанаб ётганини айтмаса, хи-хи-хи, буни ёзма-э, ҳазил бу, ҳазил. Хўш, ёздингми? Хў-ўш, яна нима қолди? «Ўз ўртоқларига меҳрибон, ғамхўр. У буюк, тенги йўқ одам. Оиласининг суячиғи». Хотининг билан ярашдингми? Ёки ҳали ҳам хотининг болалари билан отасиникидами?\n-Келди, келди. Ярашдик. хўўп, «оиласининг таянчи».., ёздим, кейинчи...\n-Кейинми?- Бўлди-да шунчаси. Нима, депутатликка сайланармидинг. Бор йўғи касбига лойиқлиги тўғрисида аттестатсиядан ўтиш учун шу ҳам бўлаверади. Тугатдингми. Хўп, опкел, қўл қўяман....\n-Йўқ, бўмайди. Бунақа ажи-бужи ёзувга мен ҳам корхона бошлиғи ҳам қўл қўймаймиз. Компютерда ёздириб кел. Бор-бор. Вақтимни олма. Ҳе ўргилдим сендақа...\n-Хў-ўшш, «У ўн йилдан бери шу корхонада касаба уюшма раиси бўлиб ишлаб келмоқда. Жамоа орасида алоҳида ҳурматга эга... у тўғри сўз, кўзбўямачиликка тоқати йўқ, ўта принтсипиал одам...» , Хўш-ш...\n"http://www.kutubxona.com/wiki/index.php?title=Safar_Kokilov._Tavsifnoma_(hajviya)_/_Kiril&oldid=5437" dan olindi


Хитойда ташкил этилган "Ўзбек киноси кунлари" намойишларига 5000 нафардан зиёд томошабин ташриф буюрди » Новости Узбекистана сегодня: nuz.uz\nНовости Узбекистана → Маданият ва саънат → Хитойда ташкил этилган "Ўзбек киноси кунлари" намойишларига 5000 нафардан зиёд томошабин ташриф буюрди\n20-07-2016 09:38 0 725 Рейтинг1 Чоп этиш\nХитойда ташкил этилган "Ўзбек киноси кунлари" намойишларига 5000 нафардан зиёд томошабин ташриф буюрди\nХабар берганимиздек, Хитой Халқ Республикасининг Пекин, Шанхай ва Циан шаҳарларида "Ўзбек киноси кунлари" фестивали ўтказилди.\nФестивалда "Ўзбеккино" Миллий агентлиги буюртмасига биноан суратга олинган "Ҳаётда..." "Қудуқ", "Виждон", "Ота", "Тубанлик", "Сеҳрли қалпоқча" номли бадиий фильмлар намойиш этилди.\nФестивал давомида мазкур фильмлар Пекин, Шанхай ва Циан шаҳарларида жами 22 маротаба кўрсатилиб, намойишларга 5000 нафардан зиёд киноихлосмандлар ташриф буюрди, деб хабар беради "Ўзбеккино" МА матбуот хизмати.\n"Ўзбеккино" Миллий агентлиги бош директори Отабек Мусаев фестивал доирасида намойиш этилган фильмлар орқали ўзбек маданияти билан янада яқинроқ ва чуқурроқ танишиш имконияти мавжуд эканлигини таъкидлаб ўтди. Ўзбек ва хитой кинематографлари билан тажриба алмашиш ва ҳамкорликда филмлар ишлаб чиқаришда ушбу фестивал дастлабки муҳим қадам эканлигини билдирди.\nХитойнинг 3 та йирик шаҳарларида бўлиб ўтган фестивал ХХРда фаолият юритаётган кўплаб оммавий ахборот воситалари томонидан ёритиб борилди.


Ж. ТУЙМЕБАЕВ: “Сўзоқ – истеъдодлар макони”\nСўзоқ туманининг 90 йиллиги муносабати билан Чўлоққўрғон қишлоғидаги “Мыңжылқы” маданият саройида “Сўзоқ – шеър, Сўзоқ – сўз, Сўзоқ – санъат” мавзуида илмий-амалий анжуман ўтди. Тантанали тадбирда вилоят ҳокими Жансейит Туймебаев Сўзоқнинг қозоқ тарихидаги ролига тўхталиб, туман аҳлини юбилей билан қутлади.\n– Элбошимиз Нурсултан Назарбаев “Келажакка йўлланма: маънавий янгиланиш” дастурий мақоласида Туғилган ернинг ҳар бир сойи ва қири, тоғи ва ўзани тарихдан ҳикоя қилади. Ҳар бир ер номининг келиб чиқиши ҳақида талай ривоят ва ҳикоятлар бор. Ҳар бир ўлканинг халқига совуқда пана, иссиқда соя бўлган, исмлари эл эсида қолган буюк фарзандлари бор. Буларнинг ҳаммасини ёш авлод билиб улғайиши зарур”, деганди. Туркистон вилоятида муқаддас ва кўҳна жойлар бисёр. Шулардан бири – авлиёлар юрти, қадим, куйлар макони бўлган Сўзоқдир. Бу замин миллий адабиётимизнинг дарғалари – Такен билан Сауренбекни, Асқар ва Тўлеген, Батималарни дунёга келтирди. Терискейнинг қадрли фарзанди Асқар Сулейменовнинг таъбири билан айтганда, “Сўзоқ – дарё, Сўзоқ – қария, Сўзоқ – характер”. Айни пайтда Сўзоқ саноати ривожланган, қишлоқ хўжалиги гуркираган туманлардан бирига айланди. Бугунги тантана туманни янги муваффақиятлар сари етаклайдиган тадбир бўлсин, – деди Ж. Туймебаев.\nИлмий анжуманда 1985-1991 йилларда Сўзоқ туман партия қўмитасининг биринчи котиби вазифасини бажарган Д. Шеримқулов, мустақилликнинг дастлабки йилларида туманни бошқарган А. Ўмбаев, 1994-1999 йиллари туман ҳокими бўлган Қ. Айтахановлар табрик сўзларини айтиб, тарихий воқеаларни ёдга олдилар.\nСўзоқ туманининг 90 йиллик тўйига бағишланган анжуманда туман ривожига ҳисса қўшган бир гуруҳ ҳамюртларимиз вилоят ҳокимининг ташаккурномалари ва фахрий ёрлиқлар билан тақдирландилар.\nХуршид ҚЎЧҚОРОВ, 2018-10-15, 11:45 246


Машҳур миллиардерлардан бири Марк Сукербергнинг муваффақияти, севги қиссаси ва оиласи ҳақида қизиқарли маълумотлар » Шерлар, туш табири, Афоризмлар, Маноли сузлар 2022 - Vatanda.CoM\nVatanda.Com » Кизикарли маълумотлар » Машҳур миллиардерлардан бири Марк Сукербергнинг муваффақияти, севги қиссаси ва оиласи ҳақида қизиқарли маълумотлар\nБугунги мақоламизда дунёнинг энг машхур миллиардерларидан бири “Фаcебоок” ижтимоий тармоғи асосчиси Марк Сукерберг ва унинг рафиқаси Пристилла Чанларнинг муҳаббати тарихи ҳақидаги қизиқарли маълумотларимизни сиз билан ўртоқлашамиз!\nМарк ўз жуфти учун никоҳ узуги танлар экан унинг бошқаларга ўхшамаган бўлишини истаган ҳолда рубин ва олмослар билан безатилган бу тухфани ўз ғоялари асосида ишлаттирди. Ушбу узук унинг бойлиги олдида денгиздан томчи бўлса ҳам, оз эмас кўп эмас 25 минг долларга айланди.\nМарк ўрта мактабда ўқиб юрган йиллари программалаштириш иши билан қизиқиб қолди. У бу сохага шунчалар берилиб кетдики, тез орада унинг ота-онаси Маркни “Пҳиллипс Эхетер Аcадемй” ўқув масканида ўқита бошладилар. Марк Девид Нюмандан сабоқ олишга киришди. Нюман илк бор Маркни дахо дея атади. Унинг шогирди машғулотлар пайтида ҳам турли-туман шўхликлар қилиб, компютерларни програмалаштиришга уринарди.\nМарк тахсил йилларида турфа мукофотлар билан тақдирланди. Бўлғуси миллиардер гоҳ математика бўйича катта ютуқларга эришса, гоҳ астрономия, гоҳо эса физика фанига доир билими билан барчани ҳайратга соларди. Коллежга ўқишга кираётган пайтида маҳсус сўравномага инглиз тили билан бир қаторда француз, иврит, лотин ва қадимги Рим тилларида бемалол мулоқат қила олиши мумкинлигини ёзиб қўйди. Марк нафақат аниқ фанлар, балки тил ўзлаштириш борасида ҳам жуда иқтидорли эди.\nГарвард университетига киргач Маркнинг баҳолари пасайиб кетди,. Бу унинг ақли ўтмаслашиб қолгани учун эмас, балки программалаштириш иши Маркни буткул банд қилиб қўйгани билан боғлиқ эди. Тез орада у ўз муаллимларига университет базасидаги талабалар номини интернетда қайд этиш ғоясини тақдим этди. Олинган рад жавоби Марк томонидан “Фаcемаш” сайтининг очилиши ва унда барчат алабаларнинг номи қайд этилишига тўсқинлик қила олмади. У жойлаштирилган суръатлар тагига кимнинг расми яхшироқ эканлигига баҳо беришни таклиф этди. Яратилган сайт талабалар орасида оммалашиб кетди. Аммо Гарвард маъмурияти Маркка сайтни ёпиш талабини қўйишди. Марк сайтни ёпди, лекин кўп ўтмай талабалар истаги билан қайтадан очди.\nШундай қилиб 2004 йилнинг 4 феврал санасида “Фаcебоок” ижтимоий тармоғи пайдо бўлди. Янги сайтда биринчилардан бўлиб рўйхатдан ўтган талабалар орасида Пристилла Чан ҳам бор эди.\nПристилланинг ота-онаси келиб чиқиши асл Хитойликлардан бўлиб, Ветнамдан 70-йиллар ўрталарида қочиб келишганди. Уларнинг фарзандлари Америкада дунёга келди. Каттаси Пристилла бобоси ва бувиси билан бирга вояга етди. Қизалоқнинг ота-онаси эса Хитой ресторанида 18 соатлаб ишлашга мажбур эдилар. Молиявий ҳолат яхшилангач, Чанлар оиласи ўзларининг кичик овқатланиш масканларига эга бўлишди ва фарзандларини Америка университетларида ўқитишга қарор қилдилар. Пристилла бу фидойиликнинг барчасини теран англаган ҳолда вояга етди. У кичик қизалоқлик пайтларидаёқ информатика ўқитувчисидан Гарвардга кириш учун нима қилиш керак эканлигини сўраган эди. Ўқитувчи бу саволдан ҳайратга тушиб қолди ва қизалоққа фақат аъло баҳоларга ўқиш кераклиги, шунингдек, гарвардга кириш пайтида спортдаги кўрсаткичлар инобатга олинишини айтиб, теннис билан шуғилланишни маслаҳат берди. Пристилла мақсадига эришди!\nМарк билан Пристилланинг танишувларидан кейин “Фаcебоок” асосчиси мутлақо бахтли инсонга айланди. Улар талабалар базмида танишиб қолишди. Ўша базмдан сўнг улар орасида муҳаббат пайдо бўлди. Марк Гарвардни ташлаб ўз лойиҳаси устида иш бошлашга қарор қилди, бироқ Пристилла унинг орқасидан бормади. Чунки у машхур университетда таълим олиб, ўз ота-онасининг орзусини рўёбга чиқариши шарт эди. Аммо қиз Маркнинг келажаги буюк эканлигига ишонар, Марк эса бир кун келиб Пристилла билан бахтли ҳаёт кечиришига аниқ ишонар эди. Оламшумул маваффақиятлар ва миллионлар Маркни ўзгартира олмади. Атрофидаги сон-саноқсиз қизлар ичидан ўша, талабалик йилларида севиб қолган хитойлик қизни танлади.\n2012-йилнинг 19 май куни Пристилла ва Марк қизнинг диплом олиши муносабати билан ташкиллаштирилган базмга дўсту қариндошларини таклиф этдилар. Зиёфатда келин ва куёв пайдо бўлгач, йиғиганлар тўйга келиб қолганларини англашди. Истаса дунёнинг энг машхур дизайнерларидан қимматбаҳо никоҳ либоси ҳарид қилишимумкин бўлган келин ким томонидан тикилгани номаълум оддий никоҳ кўйлаги билан чекланди.\nМарк рафиқаси учун эмас, унинг бувиси учун хитой тилини ўрганди. Чунки қизнинг бувиси инглиз тилида гаплашишни умуман билмас, айнан ана шу аёл Пристилланинг ҳаётида беқиёс ўрин тутарди. Марк Пристилланинг бувисидан ўз рафиқасига берган тарбияси учун миннатдор эканлигини яширмайди. Пристилла Маркни ҳар жабхада қўллаб қувватлайди, унинг ҳаётида муҳим аҳамиятга эга инсон эди. Уч бор ҳомиласидан айрилган Пристилланинг тушкун кайфияти Маркка ҳам таъсир этиб турган бир пайтда оилада туғилган илк қиз фарзанд уларни дунёдаги энг бахтли ота-онага айлантирди. Миллиардер фақатгина меҳрибон турмуш ўртоқ эмас, ажойиб ота ҳам бўлиб чиқди. Кейинчалик улар яна бир ширин қизалоқнинг ота-онасига айланишди.\nКўз ва ақлни чалғитишга қодир оптик иллузиялар\nБизнинг миямиз бутун ҳаётимизни бошқаради ва ҳар сонияда жуда кўп маълумотни қайта ишлайди. Аммо вақти-вақти билан у бизни алдаётганга ўхшайди. Масалан: агар сиз қўлингизни сув остига туширсангиз, шаклини йўқотгандек ёки ҳатто сиздан узоқда турганга ўхшайди. Мия бошқа кўплаб нарсалар билан бир хил ҳийла-найрангларни амалга оширади ва биз ҳар доим...\nҚуръондаги сажда оятларининг бирини ўқиган ва эшитган кишига сажда қилишлик вожиб бўлади. Қуръонда 14 ерда сажда оятлари бор......\nҚиш фасли ҳақидаги қизиқарли фактлар\nКимдир учун қиш энг ёқимли палла бўлса, бошқалар учун бу йилнинг энг “ёқимсиз” даври. Ҳаммаси унга қандай қарашингизга боғлиқ - баъзи одамлар аёз, момиқ қор ва қор билан қопланган ландшафтни ёқтиришади, кимдир қишда фақат лой ҳамда совуқни кўради. Қизиғи шундаки, дунё аҳолисининг қарийб ярми умрида ҳеч қачон ҳақиқий қорни кўрмаган....\nЭнг кўп дам олувчи 10 та мамлакат\nҚаерда бўлишдан қатъий назар дам олишни барча бирдек ёқтиради. Эҳтимол, ер юзидаги барчани бирлаштира олувчи ҳусусиятлардан бири айнан якшанба умумий дам олиш куни эканлигидир. Аммо шундай интенсивлик билан дам оладиган бир қанча мамлакатлар мавжуд. Биз бошқаларга қараганда кўпроқ дам олувчи 10 та мамлакатни жамладик. Марҳамат, улар билан танишинг....\nБалкон интерери учун ажойиб ғоялар\nКўп қаватли уйлардаги ҳар бир балкон- ўзига ҳос омбор вазифасини бажаради. Бу ерда кўпчилик керакциз буюмларни сақлайди. Ҳамма бу нарсалар қачонлардир керак бўлиб қолади деган фикрда, албатта. Баъзи уй бекалари балкон қанчалар фойдали жойга айланиши мумкинлигини тасаввур ҳам қилишолмайди....\nЭркаклар кийимларини тоғри дазмоллашдаги кичик қоидалар\nКийимни дазмоллаш осон деб ўйласангиз, билингки, ҳамма ҳам бунинг уддасидан чиқавермайди. Қуйида дазмол қилиш чоғида керакли бўлган қоидалар билан таништирамиз....\nТўғноғич қандай пайдо бўлган?\nАёллар гардеробининг ажралмас қисми бўлган ва турли либосларни безаш учун ҳизмат қилувчи тўғноғичларнинг қандай пайдо бўлгани сиз учун қизиқми? Ундай бўлса, ушбу мақоламиз билан танишиб чиқинг!...\nТОНГ ВА КЕЧДА АЙТИЛАДИГАН ЗИКР\nТОНГ ВА КЕЧДА АЙТИЛАДИГАН ЗИКР...


Қозоғистон Назарбоевдан кейинги даврга мослашишни бошламоқда\nСобиқ президент Нурсултан Назарбоев ва унинг қизи Қозоғистонда кўзга кўринган сиёсат арбоблари бўлиб қоладилар, пойтахт Остонанинг номи эса собиқ давлат раҳбари шарафига «Нурсултон» деб ўзгартирилади.\nСенат раҳбари Қосим-Жўмарт Тўқаев Қозоғистоннинг муваққат президенти сифатида қасамёд қилмоқда, Остона, 20 март, 2019 йил. [СТР / AFP]\nОСТОНА – 20 март куни бўлиб ўтган тантанали маросимда муваққат президент сифатида қасамёдга келтирилар экан, Қозоғистон сенати раҳбари мамлакат пойтахти номини ўз ўтмишдошининг шарафига ўзгартиришни таклиф қилди.\nМустақил Қозоғистоннинг биринчи ва бирдан-бир лидери сешанба (19 март) куни 30 йиллик иқтидордан сўнг кутилмаганда истеъфога чиқишини эълон қилди. У шўролар даврида ҳукумат тепасига келган собиқ СССРдаги сўнгги президент бўлиб қолаётган эди.\nСенат спикери, 65 яшар Қосим-Жўмарт Тўқаев келаси йил апрель ойида ўтказиладиган сайловларга қадар вақтинча президент вазифасини бажариб турадиган бўлди.\nКонституцияда белгиланган «миллат етакчиси» мақоми ва мамлакат Хавфсизлик кенгашидаги умрбод раислик 78 яшар Назарбоевга ўз таъсирини сақлаб қолишга имкон беради.\nНурсултон Назарбоев Брюсселдаги Европа Кенгаши мажлисига ташрифи чоғида, 2018 йилнинг 19 октябрь куни олинган сурат. [Арис Оикономоу / AFP]\nМуваққат президент Қосим-Жўмарт Тўқаев ва Сенат спикери Дариға Назарбоева 20 март куни Остонада қўл сиқишмоқдалар. Сенат 19 март куни президент Нурсултон Назарбоевнинг кутилмаган истеъфосидан сўнг, уларни янги лавозимларга тасдиқлаган. (Қозоғистон президентининг матбуот хизмати)\nҚасамёддан кейин нутқ сўзлаган Тўқаев Қозоғистон пойтахти номини собиқ президент шарафига «Нурсултон» деб ўзгартиришни таклиф этган.\nМамлакат оммавий ахборот воситаларининг хабар беришича, шундан сўнг Қозоғистон парламенти пойтахтни Назарбоев шарафига «Нурсултон» деб номлашни маъқуллаган.\n«Остонанинг номи расман Нурсултон деб ўзгартирилди», деб хабар берган «Казинформ» давлат ахборот агентлиги.\nТўқаев 2013 йилда Сенат спикери бўлгунига қадар, ташқи ишлар вазири ва бош вазир лавозимларида ишлаган.\nНазарбоевнинг қизи сиёсий саҳнада қолмоқда – Сенат Дариға Назарбоевани парламентнинг янги спикери этиб тасдиқлаган. Шу тариқа у келаси йилги сайловларда президентликка даъвогар бўлиши мумкин. Назарбоева 2015-2016 йилларда бош вазир ўринбосари бўлган.\nЎтмишда Назарбоев қизларидан бири унинг ўрнини эгаллаши ҳақидаги хабарларни рад этган эди.\nСешанба куни АҚШ ҳукумати Қозоғистон билан илиқ муносабатлар янги даврда ҳам сақланиб қолишига ишонч билдирган.\nАҚШ Давлат департаменти вакили Қўшма Штатлар «Қозоғистон билан кенг қамровли масалалар бўйича ишлар давом эттирилишини сабрсизлик билан кутаётганини» айтган.\nҚўшма Штатлар ва Қозоғистон икки томонлама мустаҳкам алоқаларни қўллаб-қувватлаб келмоқда. Президент Дональд Трампнинг Назарбоев билан ўтган йилги тарихий учрашуви шундан далолат беради. Ҳамкорлигимиз шундай суръатда давом этишига умид қиламиз», деди АҚШ вакили.\nТрамп ўтган йили АҚШ ва Қозоғистоннинг ўзаро сиёсий ва иқтисодий алоқаларини мустаҳкамлаш мақсадида Оқ Уйда Назарбоев билан учрашган эди.\nҚозоғистон Совет Иттифоқи парчаланганидан сўнг ихтиёрий равишда ўз ядро қуролидан воз кечиб, Афғонистонда АҚШ бошчилигидаги ҳарбий кампанияга моддий-техникавий ёрдамини таклиф этиш билан Қўшма Штатларни мамнун қилган эди.\nСайлов олдидан Қозоғистонда ҳибслар амалга оширилди, сайтлар блокланди\nНазарбоев АҚШ элчиси билан ҳамкорлик масалаларини муҳокама қилди\nТўқаев июнь ойида навбатдан ташқари сайловлар ўтказилишини эълон қилди


Coca Cola Суперлига клубларининг уй ўйинлари ўтказиладиган стадионлар ёритиш тизими кўрсаткичлари\nМаълумки, мамлакат чемпионати юқори дивизионида иштирок этувчи футбол клублари ҳар йили лицензиялаш жараёнидан ўтказилади. Жорий йилдан эътиборан Ўзбекистон Профессионал футбол лигаси Про лига клубларининг ҳам барчасини мазкур жараёнга жалб этган ҳолда клубларимизнинг умумий инфратузилмасини босқичма-босқич яхшилаб бориш, Про лига иштирокчиларини ташкилий тузилма жиҳатидан Coca Cola Суперлига вакилларига яқинлаштириш амалиётини жорий этмоқда.\nЛицензиялаш Регламентига асосан клуб уй ўйинларини қабул қиладиган стадион ОФК ва ЎзПФЛ тасарруфидаги клублар мусобақаларини ўтказадиган стадионлар учун махсус қоидаларда кўрсатилган талабларга жавоб бериши шарт саналади.\nХусусан, Стадионлар тўғрисида Низомда белгиланганган энг муҳим жиҳатлардан бири – бу стадионда қониқарли ёритиш тизимининг таъминлангани саналади. Зеро ёруғлик даражасининг юқори бўлиши ўйинни бевосита стадиондан кузатадиган мухлисларга, шунингдек майдондаги вазиятларни ёритиб борувчи фотосуратчиларга қулайлик яратади, қолаверса учрашув телетрансляцияси янада сифатли бўлишини таъминлайди.\nСтадионлар тўғрисида Низомда стадион минимал талаб қилинган горизонтал ёруғлик даражаси камида 1200 люкс бўлган ёритиш тизими билан жиҳозланган бўлиши лозим экани белгиланган.\nМавсум олдидан стадионнинг ёритиш гувоҳномаси тақдим этилади. Лекин ЎзПФЛ мавсум давомида ҳам стадионлар ёритиш тизими талаб даражасида сақланиб турганини текшириб боради. Coca Cola Суперлиганинг ортда қолган турлари давомида юқори дивизионимиз клубларининг уй ўйинларини ўтказадиган стадионларида ёритиш тизимини ўлчаш ишлари олиб борилди.\nУнга кўра, ёруғлик даражаси энг баланд ёритиш тизимига эга стадион “Бунёдкор” ўйингоҳи бўлиб турибди. “Бунёдкор” футбол клуби уй ўйинлари ўтказиладиган стадионда ёруғлик даражаси ўртача 1900 люксни ташкил этмоқда.\nШунингдек, Навоийдаги “Ёшлар” спорт мажмуаси, “Бухоро” стадиони, Қарши ва Намангандаги “Марказий” ўйингоҳлар, “Сўғдиёна”, “Пахтакор” ва “Локомотив” стадионларида ҳам ёруғлик даражаси талаб даражасида.\nСуперлига клублари стадионлари ёритиш тизими кўрсаткичлари:\nЎртача LUX ўлчами\n“Ёшлар” спорт мажмуаси\nОКМК спорт мажмуаси\n“Сурхон” спорт мажмуаси\nБошқа хабарлар Ўзбекистон. Суперлига\nЯкуба Бамба: Инсон саломатлиги барча нарсалардан устун туради\nАброр Пирриев: Рўзадор футболчиларга маслаҳатим бор\nРустам Шоабдураҳмоновни табриклаймиз!


Муҳаммад Шариф. Кулдиргич (ҳикоя) | www.ziyouz.uz\nБош саҳифа Ўзбек насри онлайн антологиясиМуҳаммад Шариф (1968)Муҳаммад Шариф. Кулдиргич (ҳикоя)\nМуҳаммад Шариф. Кулдиргич (ҳикоя)\n– Қанча бўлди касал бўлганингга, Кулдиргич?\n– Уч йил.\n– Биринчи касал бўлган кунинг зўр-а!? Ҳамма сени кўргани келади!\n– Ҳа, ҳақиқатан ҳам, зўр бўлади… роса кўпчилик келади биринчи кунлари. Сендаям шунақа бўлганми, Бойбўта?\n– Ҳа, шунақа бўлган, ҳамма қариндошларимиз келган. Бир кунда етти-саккиз киши келарди. Опкелган нарсалардан маза қилардим.\n– Менга кичкина аммам қарарди, ўзи ҳам касал эди, лекин рўзғорни эплай оларди. Турмуши бўлмагани учун бизникида яшарди, сиқилавериб, менга ўхшаб касал бўлганди… Характери зўр эди-да, аммо-лекин… Кейинроқ касал кўргани келган одамлар камаяди. Агар касалинг бирдан ёмонлаб қолса, қариндошларинг яна янгитдан келишни бошлайди.\n– Мендаям худди шунақа бўлган! Бориб-бориб ҳеч ким келмай қўяди. Айтдинг-ку, қачон оғирлашиб қолсанг, одамлар яна ҳар куни келишни бошлайди. Охири зерикади шекилли, кам келади, келганлари ҳам фақат қуруқ нон кўтариб келади. Бир куни анча оғир ётганимда бирданига кўп қариндошларимиз келган. Ярим тунгача ўтиришган. Уларнинг гапларини эшитиб ётардим, кўнглим айниб, қайт қилаверганимдан ҳеч нарса емаганман кун бўйи. Улар дастурхон атрофида ўтиришиб пўрр-пўрр овоз чиқариб кўк чой ичар, алланарсаларни ғўнғиллаб гапирарди: уйга худди қовоқари қамалиб қолганга ўхшарди. Баъзан ҳамма жимиб қоларди: қовоқари ойнага урилиб, дераза токчасида турган гултувак ичига қулади деб ўйлардим ўзимча. Онам шунда жимликни бузиб, тўхтовсиз: «Дастурхонга қараб ўтиринглар, меҳмонлар, олинглар, олинглар!» дерди. Кейин отам ҳам қўшилиб «Олинглар, олинглар,» деб қўярди. Энамнинг кўзи кечқурун яхши кўрмасди, лекин у ҳам меҳмонларга «Қани, олмайсизларми? Қаранглар дастурхонга!» дерди. Шунда меҳмонларнинг ҳам «Қани? Қани? Олиб ўтиринглар-чи!» деган овози келарди. Мен ярим тунда улар нима ейишяпти экан деб бош ўгириб қараганимда, дастурхонда қўшнимиз Сойиб тегирмончи куйдириб чиқарган ачимсиқ-тахир ундан ёпилган қора ноннинг қотган бўлтамларидан бошқа ҳеч нарса йўқ эди. Нонга ҳеч ким қўл узатмас, лекин ҳамма «Ҳа, оляпмиз!» деб бош ирғаб қўярди, холос. Фақат шаҳарлик тоғам уялганидан қўлига нон олиб, тиши ўтмаганидан чойга ивитиб еб ўтирарди. Шунда тоғам ноннинг гардишини тишлаб ўтирганини кўрдим. «Ҳа, тоғам энди шаҳардан эмас, қишлоқдан уйланар экан», деб ўйладим. Биласанми, Кулдиргич, ноннинг четини тишласанг, қишлоқнинг четидан уйланасан, ўртасидан тишласанг, ўртасидан. Шуни тоғамга айтмоқчи бўлдим, лекин ўшанда тилим айланмаган. Ичим ёмон ачиб, яна қайт қилиб юборганман.\n– Комага тушишингдан аввал шунақа бўлар экан, дўхтир айтишича, қонда ацетон кўтарилиб кетиб, бутун баданни заҳарлар экан. Бойбўта, ўзи сен қачон биринчи марта комага тушгансан?\n– Икки йил бўлди. Бир кун комада ётганман. Сен комада ётганингда нималар бўлишини биласанми? Мен ҳеч нарса эслай олмайман. Кейин бошқалар сенга нима бўлганини гапириб беради-а?\n– Ҳа, шунақа. Комага тушсанг ҳеч нарсани эслолмайсан. Мен эрталаб соат ўнда комага тушганман. Етти соат комада бўлиб, кечга бориб ўзимга келганман. Менга ҳам бошқалар гапириб беришган нима бўлганини. Ўшанда мен жуда кўп югуриб юборганман-да ўзи. Қанақа касалга чалинганимни дўхтирдан эшитган отам билан онам туни билан йиғлаб чиққан. Мен бўлса эрталаб туриб чопаверганман. Адирга чиқиб олиб югурганман. Шувоқларни шатиратиб, чиртиллатиб узиб чопганман, қомғоқларнинг устидан сакраб-сакраб ўтганман, оёқларимни янтоққа юмталатиб югурганман. Шимимнинг почасидан тиззамгача қўйтиканга тўлиб кетган. Мен бетўхтов чопаверганман. Шамолдан, қуюндан ҳам тез чопаётгандек эдим ўшанда. Чопаверсам тузалиб кетаман, деб ўйлаган бўлсам керак-да! Оёқларим қонталаш бўлиб уйга етиб келганман-да, комага тушганман. Аммо-лекин касалхонада ғира–шира бир гавда кўзимга кўринганда, худо бўлса керак, деб ўйлаганим эсимда бор. Кўп югурганим учун менинг олдимга келди, деб ўйлаганман. Кейин билсам, у дўхтир экан. Комадан чиққан пайтим ёнимга келиб: «Мени кўриб кулганинг эсингда қолдими?» деб сўраган.\n– Сенга Кулдиргич деб эмас, «Югуронғич» деган лақаб қўйиш керак экан. Лекин укол олганингда ҳам куласан-а, нега?\n– Оғримасин деб куламан. Кулаверганимдан кўкрагимга катетер қўймоқчи бўлган ҳамширалар ёмон қийналади, бир гал биттаси жаҳли чиқиб катетерни оёғимдаги томиримга қўйган.\n– Ҳозир катетерни қўлдаги томирга ҳам қўяди. Охирги марта реанимацияда ётганимда пластик игнали катетер қўйган, эгиладиган, юмшоқ бўлгани учун қимирлаб кетсанг ҳам оғримайди, темир игна ўша пластик игна ичига тиқилади. Бу ерни реанимацияси яхши экан, дўхтирлари ҳам яхши. Мен ўзимизнинг тумандаги касалхонада ётганимда онам туни билан деразадан қараб ўтирган экан. Эрталаб нега уйга кетмаганини сўрасам, онам «Болам, комада ётганларнинг қонини ўғирлаб сотишади, деб эшитганим бор эди, қонингни, жонингни ойнадан қараб қўриқлаб турдим,» деган. Одамнинг жонини ўғирласа бўладими-а, Кулдиргич?\n– Керак бўлса жонингни ҳам ўғирлайди-да! Мен ўтган йили ўзимизда реанимацияга тушганимда саксон ёшли бир момо ёнимда ётганди. Ўша момо нуқул: «Индамай турсанг, жонингни ҳам ўғирлайди булар», деб бақирарди. Менга кўзи тушиб қолса: «Сен тирранча, нима қилиб ётибсан бейда? Тур ўрнингдан, бориб энангни ўчоғига ўт қала, муштдек бошинг билан пишириб қўйибдими сенга бу ерда ётишни?» дерди. Ўша пайт мени яна югургим, шартта кўчага чиқиб кенг далага қараб чопгим келарди. Дим эди-да ҳаво, агар ғизиллаб чопаверсам, кўйлагимнинг этакларидан кўтарилган шамол ҳавони қўзғатиб юборади, деб ўйлаганман. Лекин ўрнимдан туролмаганман. Момо эртасига ўлган. Ҳеч ким билмай қолган ўлганини. Битта янги ишга келган ҳамшира бор эди, ўша келиб момонинг билагига укол қилмоқчи бўлган, аммо лекин терисига игна кирмаган сира. Охири у катта ҳамширани чақириб келган. «Жонинг чиққур, кампир ўлиб бўпти-ку, энди терисига игна кирармиди», деган бўтқа ҳамшира кичкинасига бақириб. Ўшанда момонинг жонини тунда кимдир ўғирлаган бўлиши мумкинмикин, деб ўйлайман баъзан. Чунки реанимациядан кимдир ўлиб чиқади, кимдир тирик чиқади. Худойим ўзи билиб кимнидир жонини бошқа бир зориққанроқ кимсага бериб юборармикин… Киноларда борку, кимнингдир жони қайтиб келади ёки бировнинг жони бошқасига ўтиб қолади. Тўғрими, Бойбўта?\n– Ҳа, баъзан ҳайвон ёки қушларга ҳам ўтади, деб эшитганман. Мен қачон қўрқиб кетсам, одамни жони ўлганидан кейин шер ёки йўлбарсга ўтса зўр бўлади-да, деб ўйлардим. Чунки кейин у ҳеч нарсадан қўрқмайди-да.\n– Қўрқади барибир. Овчидан қўрқади. Мен тез югураман-ку, шунга жоним шамолга ўтса зўр бўларди, лекин шамолнинг жони бўлармикин, деб ўйлаб қоламан. Қушга ўтсаям ёмон бўлмасди, пирр этиб учасан-да кетасан, ҳеч ким тутолмайди. Хоҳлаган томонингга қараб учасан.\n– Жонинг қушга ўтса шўринг қурийди, Кулдиргич! Анови палопонга ўхшаб, ана, қара! Анови мушукни қара, чумчуқ боласини тутиб олибди. Уйидан олиб тушдимикин?\n– Чумчуқ эмас, олақанотнинг боласи шекилли. Мушук дарахтнинг учигача чиқолмаса керак. Кечаси роса шамол бўлди-ку, шунда уясидан тушиб кетган. Мушукка текин овқат бўпти-да энди.\n– Қара, биздан қизғаняпти. Дарров еб қўя қолса бўлмасмикин, ҳаммага томоша қилдирмай.\n– Кўзини қара, қўрқинчли-а, Бойбўта? Нима бўлсаям жонинг шу мушукка ўтмаса бўлди. Этим жимирлаб кетяпти… Хайрият кетди, ҳўв ошхона ортидаги катта темир ўчоқнинг тагига борса керак энди. Қушнинг жони чиқиб бўлгандир ҳозиргача, қаерга кетдийкин, кимга ўтдийкин?..\n– Сен бунақа гапларга ишонаверма, фақат киноларда бўлади бунақаси… Лекин жонингни биров ўғирлаб олса, сени ҳам ўғирлайди-да!? Жонинг билан биттасан-ку ахир… Ҳали кечқурун Насиба опаш ғирчиллатиб думбангга игна санчганда ғилтиллаб кўзингдан ёш чиқарсанг, демак, жонинг ўзингники бўлади, ҳи-ҳи-ҳи…\n– Ҳа, ўл-а, кул-а! Мен ҳар гал ўзимга инсулин урганимда жоним ўзимда эканимни билиб тураман.\n– Сен яхши экансан, Кулдиргич, инсулинни ўзинг оласан. Уйда менга ҳали ҳам ойим укол қилади.\n– Авваллари инсулин уколни менга кичкина аммам қиларди. Ўтган йили келганимда шу ердаги ҳамширалар ўргатди. Ўшандан бери ўзимга ўзим укол қила оламан.\n– Менга ҳам ўргатишмоқчи, лекин мен сал қўрқяпман.\n– Қўрқма, Бойбўта, бу ернинг дўхтирлари яхши, бирпасда ўрганиб оласан. Бу ерда овқатлари ҳам яхши. Менга айниқса котлети ёқади. Нега бизда ҳеч ким шунақа котлет пишира олмас экан-а? Агар кичкина аммам ҳам шу ерда даволана олганда эди, балки котлет пиширишни ҳам ўрганиб олган бўлармиди?\n– Нима, амманг бу ерда даволанса бўлмайдими?\n– Катталар учун даволаниш пулли, қиммат-ку. Менга бир йилда битта текин брон беради. Отам қишда обкемоқчи эди, кўнмадим. Баҳорда ё ёзда бораман дедим. Қишда совуқни ёмон кўраман, ёзда иссиққа чидолмайман, шамол бўлмайди-да умуман. Мана ҳозир шабадани қара, маза. Агар шунақа шабадага қарши югурсанг янаям маза қиласан. Қани энди ҳозир далага чиқиб чополсам, ортимдан кичкина аммам қичқириб қолардиёв: «Кулдиргичим кулдиргичмас куйдиргич бўлди», деб.\n– Нега сенга Кулдиргич деган лақаб қўйишган? Мен ёшлигингдан ҳаммани кулдираверганингдан сени ҳамма Кулдиргич деса керак деб юрардим. Бетингда кулгичинг ҳам йўқ-ку.\n– Йўқ, мени эмас, кичкина аммамнинг юзида кулгичи бор. Менга кўп айтарди: «Шу кулгичим бошимга битган бало бўлди», деб. Поччам аммамни кўп урган-да, нимага бегоналарга кулиб қарайсан деб. Лекин аммамнинг юзида худо берган кулгичи бўлса, унда нима айб, тўғрими, Бойбўта? Аслида бизда кулдиргич деб бошқа нарсани айтади. Сен ўзи кулдиргич нималигини биласанми?\n– Йўқ, нима эди ўзи у?\n– Кулдиргич адирда бўлади, тўпиғинггача ботиб кетадиган бўрсилдоқ майин тупроқда. Писта сотадиган кампирлар дафтарнинг варағини воронка қилиб ўраганини кўрганмисан? Ҳа, худди шунақа шаклда бўлади кулдиргичнинг ини. Чумоли келиб инга сирғалиб тушиб қолганда у тупроқ тагидан чиқиб чумолини пастга, тупроқ ичига тортиб кетади. Ўша ерда еб битиради чумолини.\n– Зўр экан-у. Чумоли индамай келиб тушиб қолаверадими тузоққа?\n– Ҳамма чумоли ҳам тушавермайди. Ажали етгани тушади-да. Чумоли келиб пастда бир нима бор эканми, деб пайпаслаб кўради. Шунда ин лабидаги тупроқ тўкилиб, ичига чумоли қулаб тушади. Чиқмоқчи бўлади, лекин майин зарра тупроқ ўпирилиб тушаверади. Қизғиш чумолиларнинг баъзиси роса эпчил, кучли бўлади. Оёғи ва бели узунлиги учун тузоқдан чиқиб кетиши ҳам мумкин. Бу пайт кулдиргич тирс-тирс қилиб боши билан чумолига тупроқ отади. Тузоқдан энди чиқаман деган чумоли яна пастга сирғалиб-қулайди. Биз чумоли териб келиб кулдиргичнинг уясига ташлаб пойлаб ўтирардик. Кулдиргич ер тагидан чиқиб келиб чумолини оёғидан пастга торта бошлаганда уя атрофидаги тупроқни шартта ҳовучлаб, қорасақичи иссиқдан билқиллаб турган асфальт йўлга олиб чиқиб тўкардик. Кейин кичкина аммам эскирган уннинг митасини терганга ўхшаб тупроқни кафтимиз билан ёйиб, кулдиргични қидирардик. Топиш қийин эди, канага ўхшаш, лекин кесакранг, калта оёқлари ипдек ингичка, роса хунук нарса бўлади. Ким биринчи топиб олса, ўша дарров кулдиргични товонига эзғилаб суртиб оларди. Тез чопадиган қилади-да у одамни. Кейин катта йўлда кимўзарга чопардик.\n– Ростдан ҳам ўша нарса одамни тез югурадиган қиладими?\n– …Рост бўлса керак. Товонимга жуда кўп кулдиргич сурганман, чопағонлигим шундан-да. Э, шунақа чопардимки, шамолдан ҳам тез югурганга ўхшардим. Шунга мени аввал ўртоқларим, кейин ҳамма Кулдиргич деб чақирадиган бўлди. Чопағон бўлсанг яхши эди-да, қўйларни қайтариб келишга ҳам улгурардинг. Бировнинг пайкалига қўйинг кириб кетиб, кейин сўкиш эшитмасдинг-да. Биринчи марта касал бўлган куним ҳам роса кўп кулдиргич тутганмиз, кейин роса югурганмиз. Кечқурун ўзимни билмай тўшакка ётиб қолганимда қулоғимга фақат елкамдан ғизиллаб ўтаётган шамолнинг овози ғиз-ғиз этиб эшитиларди, холос. Шунда кичкина аммам айтиб йиғлаганди «Кулдиргичим куйдиргич бўлди» деб…\n– Ҳа, зўр нарса экан бу кулдиргичинг. Яхшиям майда нарса, одамларни тортиб кетмайди.\n– Энди эсимга тушди, қара, Бойбўта! Комага тушганимда нима бўлганини биринчи марта эслаяпман, шекилли… Ҳа, ўшанда мен кулдиргич эмас, боши айланиб тузоққа тушиб қолган чумолидек эдим назаримда. Тепага эмаклаб чиқмоқчи бўламан, бироқ пастга сирғалиб тушавераман. Бармоқларим орасидан шувиллаб тупроқ тўкилаверади, ҳеч нарсани ушлаб бўлмайди. Пастга қарашга қўрқаман. Калта, ипдек ингичка қўллар оёғимдан тортаётгандек бўлади. Мен чумоли эмас, Кулдиргичман деб бақирмоқчи бўламан, лекин тилим айланмайди. Қўлларимда тупроқни ғижимлаб ушламоқчи бўламан, лекин ушлайдиган ҳеч нарса йўқ. Тепада ғира-шира шарпалар кўринади, лекин тортиб олиш учун ҳеч ким қўлини узатмайди, чақирасан, эшитмайди. Росаям чўзилиб кетади бу, кейин, қани энди ҳаммаси тезроқ тугаса эди дейсан. Ҳа, шунақа, худди шунга ўхшаш бўлганди.\n– Э, қойил! Сен ниманидир эслаяпсан-ку, мени эсимда ҳеч нарса қолмаган… Кулдиргич, қара! Анови найнов келяпти, ҳозир бир шумликни бошламаса бўлди…\n– Ҳей, пандавақилар! Ҳалиям шўтта валақлашиб ўтирибсанларми? Кетту, қизларни ойнасидан мўралаймиз.\n– Кетдик, кетдик! Чоп, Кулдиргич! Ўзиб кет-чи ундан!\n– Чопдик, Бойбўта! Қани, ким менга етиб оларкин!?\n«Шарқ юлдузи» журналининг 2012 йил 5-сонидан олинди.\nРукнларМуҳаммад Шариф (1968)\n← Аввалги Аввалги Людмила Скирда (1945)\nКейинги → Кейинги: Улуғбек Ҳамдам. Қодирийнинг хизмати нимада?


Қозоғистон сайловдан кейин: Намойишлар ва қўлга олишлар давом этмоқда\n15:39 / 10.06.2019 35157\n9 июнь куни Қозоғистонда навбатдан ташқари президентлик сайловлари бўлиб ўтди. Бу сайлов 2019 йил мартида 30 йилга яқин вақт давомида мамлакатни бошқарган Нурсултон Назарбоев лавозимини тарк этганидан кейин белгиланганди. Унинг ўрнига Қозоғистон Сенати раиси Қосим-Жўмарт Тўқаев вақтинчалик президент сифатида мамлакатни бошқаришга киришганди. Ҳукуматдаги партия - «Нур Отан» Тўқаевнинг номзодини президентлик учун илгари сурди.\nЕХҲТ кузатув миссияси раҳбари Георгий Церетели маълум қилдики, Қозоғистондаги президентлик сайловларида эркинлик асослари бузилиши ҳолатлари қайд этилган.\n«Қайд этиш керакки, кеча йирик шаҳарларда ўтказилган тинч намойишлар ҳуқуқ-тартибот органлари томонидан бостирилди ва кўплаб кишилар қўлга олинди. Бундай воқеалар ҳукумат мавқейига путур етказади, ҳаддан ортиқ қаттиққўллик мамлакат обрўсига таъсир қилиши мумкин», деди Церетели Нур-Султондаги матбуот анжумани вақтида.\nVesti.kg маълумотига кўра, қўлга олинганлар орасида маҳаллий журналистлар ҳам бор. Vlast.kz порталининг ёзишича, ушбу нашр оператори Екатерина Суворова, «Озодлик» журналисти Петр Троценко ва политолог Димаш Алжанов қўлга олинган.\nVlast.kz нашри 9 июнь куни пойтахтда ва Олмаотада қўлга олинганларнинг тақдири номаълумлигича қолаётганига эътибор қаратган. Ҳуқуқ тартибот органлари ва суд изоҳ беришдан бош тортмоқда, ҳуқуқ фаоллари ва адвокатларга картина тўлиқ маълум эмас.\nУкраинада парламент сайловлари бошланди


Марказий кенгашнинг (МК) иш тартиби (регламенти) I. Умумий қоидалар\nНазвание Марказий кенгашнинг (МК) иш тартиби (регламенти) I. Умумий қоидалар\nМарказий кенгашнинг (МК) иш тартиби\n1. Марказий кенгашнинг (МК) иш тартиби кенгаш, кенгаш раёсати фаолияти тартибини белгилайди, кенгаш ва раёсат мажлисларини режалаштириш, ўтказиш, ишчи ҳужжатларини ишлаб чиқиш ва тақдим этиш, МК аппарати фаолиятини ташкил этишга нисбатан қуйиладиган асосий талабларини ўз ичига олади.\n2. Уставда белгиланган МК ваколатига кирувчи масалалар ёки муҳим аҳамиятга эга бўлган ҳужжатлар қарор шаклида қабул қилинади. Кенгаш аппарати ходимларига тааллуқли масалалар юзасидан фармойишлар чиқарилади.\n^ II. МК ишини режалаштириш.\n1. МК фаолияти йиллик ёки ярим йиллик иш режаларига мувофиқ, ташкил этилади. Зарурати бўлганда, тармоқ касаба уюшмаси фаолиятининг айрим йўналишлари бўйича, МКнинг комплекс ёки бир мақсадга қаратилган тадбирлари ишлаб чиқилиши мумкин.\n2. Иш режаси лойиҳаси қуйи ташкилотлар МК нинг бўлимлари таклифлари асосида касаба уюшмаси ташкилотлари ва аъзолари томонидан МКга берилган таклифлар, билдирилган танқидий фикр-мулоҳазалар ҳисобга олинган ҳолда ташкилий, маданий-маърифий ва спорт ишлари бўлими\n(ташкилий бўлим) томонидан тузиб чиқилади.\n3. МКнинг иш режаси бўйича таклифлар кенгаш раёсати йиғилишидан камида 20 кун олдин бошқа бўлимлар томонидан ташкилий ишлар бўлимига топширилади.\n4. Иш режасининг бажарилишини МК аппаратининг тегишли бўлимлари уни бажарилиши юзасидан, умумий назорат эса ташкилий ишлар бўлими томонидан олиб борилади.\n^ III. МК Мажлисини тайёрлаш ва ўтказиш тартиби.\n1.МК Мажлислари тармоқ Уставига мувофиқ чақирилади. Кенгаш Мажлисини тайёрлаш ва уни ўтказиш режасини ташкилий ишлар бўлими масалани муҳокамага қўйяётган бўлим билан биргаликда тузиб чиқади.\n2.Мажлис кун тартибининг лойиҳаси МКнинг иш режаси қуйи ташкилотлар ва кенгаш бўлимларининг таклифлари асосида, кенгаш раёсати томонидан тузиб чиқилади. Кун ва иш тартибини кенгаш Мажлиси тасдиклайди.\n3.МКнинг аъзолари Мажлис қачон ва қаерда ўтказилиши, кун тартиби тўғрисида кенгаш Мажлиси ўтказилишидан камида 10 кун аввал, Мажлис фавқулодда ўтказиладиган бўлса, кенгаш раиси ёки унинг вазифасини вақтинча бажариб турган шахс томонидан белгиланган муддатларда хабардор қилинади.\n4.МК Мажлиси муҳокамасига киритилган масалалар бўйича хужжатлар лойиҳаси МК аъзоларига кенгаш Мажлисидан олдин тарқатилади.\n5. МК Мажлисида унинг ишчи органи-раёсат сайланади ва унинг таркиби кенгаш аъзолари томонидан тасдиқланади. Зарурат бўлганида, Мажлисда ишчи комиссиялар ва гуруҳлар (таҳририят, саноқ комиссияси ва ҳисобчилар гуруҳи) ташкил этилиши мумкин. Саноқ комиссияси, лозим бўлганда яширин овоз берилишини ташкил этади, унинг натижаларини аниқлайди. Ҳисобчилар гуруҳи овоз бериш натижаларига якун ясайди.\nСайлаб қуйиладиган органлар таркибига ёки лавозимларига номзодлари кўрсатилган кенгаш аъзоларидан хеч бири саноқ комиссияси ва ҳисобчилар гуруҳига кириши мумкин эмас.\n6. МК Мажлисини МК раиси, унинг ўринбосари ёки ишчи раёсати аъзоларидан бири олиб боради, у кун ва иш тартибига амал қилинишини, мажлис залида тартиб бўлишини таъминлайди, сўзга чиқадиганларга сўз беради, кенгаш аъзолари билдирган таклиф ва танқидий фикр-мулоҳазаларни ҳисобга олинишини ташкил этади, тушган хатлар, мурожаатлар, телеграммалар ҳақида ахборот беради, қабул қилинган қарорлар лойиҳаларини овозга қўяди ва унинг натижаларини эълон қилади.\n7. МК Мажлисига Тафтиш комиссиясининг раиси ва аъзолари таклиф этилади ҳамда улар маслаҳат овози билан қатнашадилар.\n8. МК Мажлисини тайёрлаш ва ўтказиш билан боғлик бўлган барча масалаларни ташкилий ишлар бўлими мувофиқлаштиради.\nМажлис қатнашчиларини таклиф этиш, кутиб олиш, жойлаштириш, рўйҳатга олиш ва бошқа ташкилий масалалар ташкилий ишлар бўлими, референт ҳамда МКнинг тегишли бўлимлари зиммасига юклатилади.\n^ IV. МК Мажлисига масалалар киритиш тартиби.\n1.Мажлис қарорларининг лойиҳалари ва уларга дахлдор ҳужжатлар тегишли бўлимларнинг ижрочилари, мудирлари, МК раисининг ўринбосари томонидан имзоланади ва МК Мажлисидан камида 10 кун олдин масъул бўлим томонидан маълумотнома билан биргаликда ташкилий ишлар бўлимига топширилади.\n2. Мажлислар орасидаги МК раёсатининг фаолияти тўғрисидаги ахборотни ташкилий ишлар бўлими, кенгаш аппарати бўлимлари тақдим этган маълумотномалар асосида тайёрлайди.\n3. МК таркибидаги ўз вакилини алмаштириш масалалари бўйича хужжатлар қуйи ташкилотлар томонидан ташкилий ишлар бўлимига МК Мажлисидан камида 20 кун олдин тақдим этилади.\n4. Мажлисга масалалар киритаётган МКнинг бўлимлари унга кимлар таклиф қилинишини Мажлисдан камида 10 кун аввал аниқлайди ва МКнинг раиси ҳамда ўринбосари билан келишиб олишади. Таклиф қилинганлар руйҳати ташкилий ишлар бўлимига берилади. МК муҳокамасига масала тайёрлаган бўлимлар таклиф этилганларни ҳабардор қилишади.\n5. МК Мажлисига масала киритган бўлимлар, мазкур масала бўйича муҳокамаларда билдирилган танқидий фикр-мулоҳазаларни ҳисобга олган ҳолда бир ҳафта ичида МК қабул қилган қарорларни қайта ишлаб чиқади. Ушбу қарорлар бўлим мудири ва МК раиси ўринбосари томонидан имзоланади ҳамда МК Мажлисида раислик қилган шахсга тақдим этилади. МК Мажлиси ҳужжатларини кўпайтиришни референт амалга оширади ва қарорларни руйҳат асосида тегишли ташкилотларга тарқатади.\n6. Мажлис олиб борилишини батофсил ёритиш учун стенографистлар таклиф қилиниши мумкин. Мазкур Мажлис натижаси тўғрисида ташкилий ишлар бўлими томонидан баён ёзилади ва расмийлаштирилади. МК Мажлиси ҳужжатларининг асл нусҳалари ташкилий ишлар бўлимида сақланади.\n^ V. МК раёсатининг мажлисларини тайёрлаш ва ўтказиш.\n1.МК раёсати мажлиси йилнинг ҳар чорагида камида бир марта ўтказилади ва унда раёсат аъзоларининг ярмидан кўпи қатнашса ҳуқуқли ҳисобланади. Раёсат қарорлари мажлисда иштирок этаётганларнинг кўпчилик овози билан қабул қилинади.\n2. Раёсат мажлиси кун тартибининг лойиҳаси, МКнинг истиқбол иш режаси қуйи ташкилотлар ва МК бўлимлари, раёсат ҳамда МК аъзоларининг таклифлари асосида, мажлисдан камида 15 кун аввал ташкилий ишлари бўлими томонидан тузиб чиқилади.\n3. Раёсат мажлисини МКнинг раиси, у бўлмаганида, унинг ўринбосари олиб боради. Раёсат мажлисида раислик қилувчи масалаларни муҳокама қилинишини, тасдиқланган иш тартибига риоя этилишини таъминлайди, тақдим этилган ҳужжатлар лойиҳаларининг ҳар томонлама тўла-тўкис муҳокама этилишига кўмаклашади.\n4.Тармоқ Тафтиш комиссиясининг раиси ва аъзолари, тармоқ тасарруфидаги ташкилотлар раҳбарлари, МК бўлимларининг мудирлари раёсат мажлисида маслаҳат овози билан иштирок этиш учун таклиф қилинишлари мумкин.\nАгарда, таклиф этилган тармоқ тизимининг биринчи раҳбари бўлмаса, раёсат мажлисида, унинг ўрнига, унинг вазифасини вақтинча бажариб турган ходим қатнашади ва бу ҳақда мажлисдан камида бир кун аввал, ташкилий ишлар бўлимига хабар берилади.\n5. МК аппарати ва қуйи ташкилот ходимлари- уларнинг фаолияти доирасига кирадиган масалалар муҳокамасида иштирок этиш учун раёсат мажлисига таклиф қилинишлари мумкин.\n6. Таклиф этилганларнинг фамилияси, исми-шарифи, иш жойи ва лавозими кўрсатилган руйҳат ташкилий ишлар бўлимига МКнинг тегишли бўлими томонидан мажлис бошланишидан камида уч кун олдин топширилади.\n7. Раёсат аъзолари ва иштирокчиларини мажлис ўтказиладиган манзил, вақти ва куни тўғрисидаги хабарни ташкилий ишлар бўлими мажлисдан камида 5 кун олдин, бошқа орган ва ташкилотлардан таклиф қилинганларни ҳам ўша муддатларда хабардор қилади.\n8. Раёсат мажлисининг иш тартиби раислик қилувчи томонидан белгиланади.\n9. Раёсат мажлисининг бориши тўғрисидаги баён ташкилий ишлар бўлими томонидан ёзилади ва расмийлаштирилади. Раёсат мажлиси хужжатларининг асл нусхалари МКнинг ташкилий ишлар бўлимида сақланади.\n^ VI. МК раёсати мажлисига масалалар киритиш тартиби.\n1. Раёсат мажлисига киритиладиган масалалар бўйича хужжатлар МКнинг тегишли бўлимлари томонидан тайёрланиб, мазкур бўлимларнинг ижрочилари, мудирлари томонидан имзоланади ҳамда раёсат мажлисидан 10 кун олдин маъсул бўлим томонидан ташкилий ишлар бўлимига топширилади.\nРаёсат мажлисида кўриб чиқиш учун киритиладиган хужжатлар ташкилий ишлар бўлими томонидан, мажлисдан камида 5 кун олдин МК раҳбариятига топширилади.\n2. Хужжатларни белгиланган муддатда тақдим этишнинг иложи бўлмаган тақдирда, МК бўлимлари ва тасарруфдаги ташкилотлар раҳбарлари мажлисдан камида 10 кун олдин тақдим этиш муддатини кўчириш тўғрисида МК раҳбариятига мурожаат қилади.\n3. Мажлисга тақдим этилувчи қарор лойиҳаси ва маълумотноманинг умумий ҳажми (рақамли иловаларни ҳисобга олмаганда) бир интервал билан компьютерда ёзилган 4-5 саҳифадан, муҳим ва йирик масалалар буйича 7-8 саҳифадан ошмаслиги керак.\n4. Раёсат мажлиси кун тартибининг лойиҳаси ва бошқа зарур хужжатлар раёсат аъзоларига, бўлимларга ва тегишли ташкилотларга (зарур бўлиб қолганда, МК раҳбариятининг рухсати билан таклиф этилганларга) рўйҳат буйича, мажлисдан 3 кун аввал ташкилий ишлар бўлими томонидан юборилади.\n5. Раёсат мажлисидан кейин уч кун ичида (агарда раёсат томонидан бошқа муддат белгиланган бўлмаса) муҳокама давомида айтилган танқидий фикрлар, қўшимчалар ва ўзгаришларни ҳисобга олган ҳолда раёсат қарори ҳамда бошқа хужжатлар, ижрочилар томонидан қайта ишлаб чиқилади, белгиланган тартибда келишиб олинади ва ташкилий ишлар бўлимига топширилади. Қарорларни кўпайтириш, тарқатиш учун ташкилотлар рўйҳатини расмийлаштириш ташкилий ишлар бўлими, тақдим этилган рўйҳат бўйича хужжатларни жўнатиш эса референт томонидан амалга оширилади.\n6. МК раёсатининг мажлислари оралиғида тезда кўрилиб, ҳал қилиниши лозим бўлган айрим масалалар бўйича қарорлар овоз бериш йўли билан қабул қилиниши мумкин. Мазкур қарорларни кенгаш раёсати аъзолари билан келишиб олиш ҳамда уларнинг имзоларини йиғишни қарорни тайёрлаган бўлим амалга оширади ва ташкилий ишлар бўлимига тақдим этади.\nРаёсат аъзосининг имзосини олиш имкони бўлмаганда, истисно тариқасида мазкур раёсат аъзоси билан қарор лойиҳасини келишиш телефон орқали амалга оширилиши мумкин. Бунда қарорнинг оҳирги варағи орқасига, қарор лойиҳаси телефон орқали келишилган раёсат аъзосининг фамилияси, исми, отасининг исми, келишилган куни ёзилиб, имзоси билан тасдиқланади.\n^ VII. МК аппаратининг ишини ташкил этиш.\n1. МК аппарати ишини МК раёсати ва раиси йўналтириб туради. Аппаратнинг иши раис ўринбосари ва бўлим мудирлари томонидан ташкил этилади. МК раисининг ўринбосари аппарат иши учун масъулдир.\n2. МК аппаратининг фаолияти бўлимларнинг иш режалари асосида ташкил этилади.\n3. МК олдида турган вазифалар тўғрисида аппарат ходимларини мунтазам равишда хабардор қилиб туриш, юзага келадиган масалаларни ўз вақтида, тезда ҳал этиш, шунингдек, бўлимлар ва тасарруфдаги ташкилотлар ишини назорат қилишни ташкил этиш мақсадида:\n- ҳар хафтанинг душанба кунида аппарат ходимларининг мажлислари ўтказилади;\n- МК аппаратининг бўлимлари таклифи билан аппарат ходимларининг ўқиши ташкил этилади;\n- ўқишга қатнашадиган аппарат ходимларининг рўйхати ва ўқиш тартиби МК раисининг фармойиши билан тасдиқланади;\n4. МК раиси томонидан ўтказиладиган оператив мажлислар тўғрисида хабар қилиш, мажлис иштирокчиларини рўйхатга олиш ва топшириқлар баённомасини олиб бориш билан МК референти шуғулланади.\nVII. Фуқароларнинг мурожаатларини кўриб чиқиш, фуқароларни қабул қилиш, МК аппаратида иш юритишни ташкил этиш тартиби.\nМК аппарати фуқароларнинг мурожаатлари билан ишлаш ҳамда фуқароларни қабул қилиш, МК аппаратида иш юритишни ташкил этиш тартиби тегишли Низом ҳамда Йўриқнома билан белгиланади.


Facebook ижтимоий тармоғи фойдаланувчилари орасида қизиқ сўровнома ўтказди. Фойдаланувчилар ўлимларидан сўнг ёки “аккаунт эгасига бирор нарса бўлган тақдирда” уни кимга қолдиришлари ҳақидаги саволга жавоб беришди, деб ёзади Kun.uz.\nФойдаланувчи танлаган “меросхўр”га қуйидаги имкониятлар берилади: хотира деворининг юқори қисмида акс этадиган постлар ёзиш; дўстлашиш ҳақидаги сўровномаларни қабул қилиш; профиль суратини ўзгартириш, яшириш ёки олиб ташлаш.\nШунингдек, фойдаланувчилар “аккаунтни музлатиб қўйиш” ёки “бутунлай ўчириб ташлаш” жавобларини ҳам танлаши мумкин бўлди.\nҲисоб-китоблардан маълум бўлишича, 60-70 ёшдаги фойдаланувчиларнинг катта қисми ўлимларидан сўнг аккаунтлари ўчириб ташланишини истайди. Ёш фойдаланувчиларнинг 38 фоизи саҳифаларининг музлатиб қўйилишини, 23 фоизи эса уни мерос қилиб яқинларига ўтказишни истайди.\n13:19 Instagram фойдаланувчилари сони 400 миллиондан ошди


Ўзбекистон ва Қирғизистон ўртасида чегара масаласида биринчи учрашув ўтказилди – Bugun.uz\nСиёсат - 18:07 · 08.05.2022\nЎзбекистон ва Қирғизистон ўртасида чегара масаласида биринчи учрашув ўтказилди\nЎзбекистон ва Қирғизистон ишчи гуруҳлари ўртасида қўшма чегарани демаркация қилиш бўйича биринчи учрашув бўлиб ўтди. Бу ҳақда Қирғизистон Вазирлар Маҳкамаси матбуот хизматига таяниб, «Sputnik» хабар берди.\nФото: Қирғизистон Вазирлар Маҳкамаси матбуот хизмати\nМаълум қилинишича, икки давлат ҳукумат делегацияларининг учрашуви 5–7 май кунлари Бишкекда бўлиб ўтган.\n«Томонлар қирғиз–ўзбек чегарасини демаркация қилиш жараёнини тартибга солувчи норматив-техник ҳужжатлар лойиҳалари рўйхатини муҳокама қилди ва келишиб олди. Учрашув дўстлик ва ўзаро англашув муҳитида ўтди», дейилади Вазирлар Маҳкамаси ахборотида.\nТадбир якунида тегишли протокол имзоланиб, навбатдаги йиғилиш Ўзбекистонда бўлиб ўтиши қайд этилган.\nЎзбекистон–Қирғизистон чегарасининг узунлиги 1300 километрдан ошади. 2021 йилнинг март ойида Қирғизистон ҳукумат делегацияси раҳбари Қамчибек Ташиев икки давлат чегарасида энди баҳсли ҳудудлар йўқлигини, масала 100 фоизга ҳал этилганини айтган.\nАввалроқ Ўзбекистон ва Қирғизистон умумий чегаранинг 94 фоиздан ортиғини келишиб олгани хабар берилганди. Шунингдек, Ўзбекистон Ункар-Тоони беришга, Қирғизистон эса Сўх йўлини очишга келишиб олгани маълум қилинганди. Ҳамда Ўзбекистон, Қирғизистон ва Тожикистон ҳукумати делегациялари ўртасида Фарғонада бўлиб ўтган музокаралар давомида чегара бўйича протокол имзоланганди.


Ленинградда мардикорлар пичоқлашди\nЛенинград вилояти Тосно туманидаги Коркино қишлоғида жойлашган корхоналардан бирида марказий-осиёлик меҳнат муҳожирлари орасида келиб чиққан муштлашув оқибатида 3 киши касалхонага тушди.\n27 феврал куни соат 22:40 ларда Ленинград вилояти Тосно туман марказий шифохонасига пичоқланган икки нафар Ўзбекистон ва бир нафар Тожикистон фуқароси олиб келинган.\nБу маълумотни Озодликка тасдиқлаган Тосно туман Ички ишлар бошқармаси навбатчисининг сўзларига кўра, Коркинодан икки километр нарида жойлашган корхоналардан бирида ўзбек ва тожик муҳожирлари орасида жанжал келиб чиққан.\n“Жанжалда иштирок этган барча мигрантлар полиция бўлимига тафтиш учун келтирилган”, дейди полиция навбатчиси.\n- Улар Любавино милиция бўлимига олиб келинди. Муштлашганлар орасида шифохонага ётқизилганлар ҳам борлигини тасдиқлайман. Ўзбекистоннинг икки фуқароси, тожиклардан бири кома ҳолатида ётибди. Биз воқеада, ким нимада айбдорлагини тафтиш қиляпмиз. Шифохонадаги ўзбеклар оғир аҳволда эмас, уларнинг ҳаётига хавф йўқ. Ўзбек ва тожикларимиз орасида жанжал келиб чиққан экан. Расмий хулоса тергов тугуганидан кеийн эълон қилинади, деди полиция ходими.\nТосно туман шифохонасидан олинган маълумотларга кўра, 23 ёшли ўзбекистонлик меҳнат муҳожири кўкрагидан пичоқланган, унинг 31 ёшли ҳамюрти қорнидан чавақланган. Ҳозирча кимлиги аниқланмаган 40 ёшлар атрофидаги яна бир мигрант бош миядан оғир жароҳатлангани ва ҳозирча ҳушига келмагани айтилмоқда.\nТосно туман полицияси мазкур ҳодиса юзасидан тергов-суриштирув ишларини давом эттирмоқда.


БОЛАНИНГ БЕГОНАСИ БЎЛМАЙДИ - Ўзбекистон овози газетаси\n«Меҳрибонлик уйи». Шу иккита сўз ўнлаб, ҳатто юзлаб турли тақдир эгаларини бир том остида бирлаштиради. Туғилибоқ, ҳаётнинг синовларига дуч келган мурғак қалб эгаларининг тақдири ҳам бевосита ана шу сўзлар билан туташдир. Минг афсуски, йил сайин қисқариш ўрнига Меҳрибонлик уйларининг кўламини кенгайтиришга тўғри келмоқда.\nБироқ болажон халқимиз томошабин бўлиб турмайди. Улар ҳамиша ўғил-қизлар ҳолидан хабар олиб, яшаш тарзи билан яқиндан танишиб боради. Куни кеча Ўзбекистон ХДП Тошкент вилоят кенгаши фаоллари Чирчиқ шаҳридаги 14-сон «Меҳрибонлик уйи» тарбияланувчилари билан учрашди. Муассаса раҳбари Фарида Кенжаева очиқ чеҳра билан меҳмонларни кутиб олар экан, айрим маълумотларни айтиб ўтди.\n— «Меҳрибонлик уйи» етим ёки қонуний васийлар қарамоғида бўлмаган, суд ҳукми билан ота-оналик ҳуқуқидан маҳрум қилинган, ота-оналари воз кечган болалар учун ташкил қилинган, — деди у. — Бу ерда 3 ёшдан 16 ёшгача бўлган соғлом болалар яшаши ва тарбияланиши учун барча зарур шароитлар яратилган. Айни пайтда бу даргоҳда 124 нафар (67 нафар ўғил, 57 нафар қиз) бола яшайди. Тарбияланувчиларнинг 63 нафари ўзбек миллатига мансуб. Болаларнинг 38 нафари чин етим, қолганларининг ота-онаси маълум сабабларга кўра, ҳуқуқларидан маҳрум қилинган, расман ўз фарзандидан воз кечган ёки узоқ муддат хабар олмай ташлаб кетган.\nШунингдек, Президентимизнинг 2019 йил 11 февралдаги етим ва ота-онасининг қарамоғидан маҳрум бўлган болаларни ижтимоий ҳимоя қилишни кучайтиришга оид қўшимча чора-тадбирлар тўғрисидаги қарори ижросини таъминлаш юзасидан «Йўл харитаси» ишлаб чиқдик. Ўз фаолиятимизни ана шу асосда давом эттиряпмиз. Муассасамизда болажонлар учун жуда кенг ва қулай имкониятлар яратилган. Тарбияланувчиларни ўқитиш ва боқиш тўла давлат таъминоти асосида белгиланган тартибда амалга оширилади. Мактаб таълим-тарбиявий дастурига мувофиқ маънавий-маърифий ва маданий-оммавий тадбирлар олиб боради.\nБу ерда энг сўнгги замонавий техник ҳамда маиший жиҳозлар, турли тўгараклар ва бошқа барча шароит муҳайё этилган бўлмасин, оиланинг ўрнини боса олмайди. Ота-оналари бермаган меҳр ҳамиша уларнинг қалбидаги армон бўлиб қолаверади. Ана шулар ҳақида ўйласам, юрагим ўртанади. Лекин болаларнинг қаровсиз қолмагани, давлатимиз томонидан кўрсатилаётган ғамхўрликдан қувонаман.\n— Боланинг бегонаси бўлмайди, деган нақл бор. Муассасадаги боланинг ҳар бири қалбимиздан алоҳида жой олган, — дейди халқ депутатлари Чирчиқ шаҳар Кенгашидаги Ўзбекистон ХДП гуруҳи аъзоси Фарида Кенжаева. — Бу ерда яратилган шароит, тарбиячиларнинг ғамхўрлиги ҳам бир мавзу бўлишга арзийди. Баъзи бир оилаларда йўқ имкониятлар «Меҳрибонлик уйи»да мужассам. Ейиш-ичишдан тортиб, касб ва ҳунарга йўнатирилган тўгараклар болажонлар ихтиёрида. Шунга қарамасдан, бу ерда тарбияланаётган болаларнинг нигоҳидаги мунг, кўзидаги унсиз изтироб, қалбидаги яширин армонлари юрагингизни тилка-пора қилади. Бирор нотаниш одам келса, «мени олиб кетишга келди», деган ўй ҳар бир боланинг хаёлини тўзғитиб ўтиши табиий. Айримлари ота-онасини танимайди ҳатто.\nТўғри, бу ердаги педагогдан тортиб, ошпазгача улар билан бир оила бўлиб кетган. Ҳар болага алоҳида эътибор ва меҳр кўрсатилади.\nДепутат мана шулар ҳақида гапирар экан кўзлари намланди. Ёнига келган ўғил-қизларни маҳкам бағрига босди. Йиғлаганини яширишга уриниб, болаларнинг қизиқишлари, саломатлиги ва эришаётганлари ҳақида сўради.\nУшбу манзарани кузатиб турган эдим, ходимлар ёнимиздаги каттароқ хонага бизни бошлади. У ерда Ўзбекистон ХДП Тошкент вилояти Кенгаши раиси Сайёра Файзиева тарбияланувчилар билан суҳбатлашди. Йигит-қизлар ўз ютуқлари ҳақида фахр билан гапирди.\nМаълум бўлишича, муассасани битирган Шерали Қўчқоров ва Азиз Умаров Чирчиқ олий танк қўмондон-муҳандислик билим юртининг 3-босқич талабаси экан. Келгуси ўқув йилида Виктор Удодов ва Диёр Юлдашев ҳам мазкур ҳарбий олийгоҳга, Лола Баратова эса Тошкент вилояти Чирчиқ давлат педагогика институтининг психология бўлимига кириш ниятидалигини маълум қилишди. Вилоят партия кенгаши раиси нигоҳларида маҳзунлик, табассумида маъюслик сезилиб турган қизни ўзига яқинроқ келишини айтди. Нега ҳамма гапирганда у жим турганини сўради.\n— Аввало, ўзимни сизга таништирсам,— деди у бироз сукутдан кейин. — Надежда Шустоваман. Ёшим 17 да. Бу ерга келганимда жуда ҳам кичкина бўлганман. Шунинг учун ота-онамни танимайман. Уларни яхши кўришни ҳам, ёмон кўришни ҳам билмайман. Ота-она меҳри қанақа бўлишини ҳис қилгим келади. Шунда уларни соғинаман, ҳаммадан яшириб йиғлаб ҳам оламан. Лекин ташлаб кетишганини ўйласам, ота-онамга нисбатан нафратни сезаман. Нега керакмас бўлсам, дунёга келтиришди? Ота-онаси билан яшайдиган тенгдошларимдан қаерим кам, деб хафа бўламан...\nБолалигимдан спортга қизиқаман. Мунтазам равишда енгил атлетика билан шуғулланиб келаман. Ушбу спорт тури бўйича Осиё чемпиони бўлганман. Бунинг учун аввало, устозларимдан, бизга шароит яратиб берган давлатимиздан чексиз миннатдорман. Келажакда, албатта, катта-катта чемпионатларда ғолиб бўламан. Ҳамманинг ҳаваси келадиган спортчи бўлганимда, ота-онамнинг назарига тушарман...\nСуҳбат яна бир муддат давом этди. Шу куни Ибодат Коимова, Александр Сабанин, Александра Душенова, Шавкат Пардаев, Александра Зайцева ва Алишер Таиров қайси касбга қизиқишлари тўғрисида гапиришди. Устоз, Хосият Саидова раҳбарлик қилаётган «Чевар қизлар» тўгарагининг фаол аъзолари Альбина Раҳматова, Моҳигул Назарова, Мухлиса ва Чарос Йўлдошева, Севинч Раимқулова. Нина Ламанова, Диёра Аширматова, Зилола Тўхтаева, шунингдек, «Моҳир қўллар» тўгарагининг бир гуруҳ аъзолари ҳам шаҳар ва вилоят миқёсида ўтказилган кўргазмаларда ўз ишлари билан қатнашиб, юқори натижаларга эришаётганликларини қувонч билан сўзлаб беришди. Йигит-қизларнинг ҳаёти билан яқиндан танишар эканмиз, яна кўплаб қизиқ маълумотларни билиб олдик.\n— Тадбир доирасида «Меҳрибонлик уйи» тарбияланувчилари ҳолидан хабар олишни мақсад қилганмиз, — дейишди Чирчиқ шаҳар ҳарбий прокурорининг ёрдамчиси, адлия капитани Гулчеҳра Турсунова ва партия вилоят кенгаши етакчи мутахассиси Юлдуз Жумаева. — Учрашув давомида уларга меҳр-мурувват кўрсатиш, ота-она, оила муҳитидан узоқ мурғак қалбларга янада яқин бўлиш, уларнинг қизиқишларини ўрганиш ва рағбатлантиришга уриндик. Имкон қадар ҳар бир бола билан алоҳида ёндашув асосида суҳбатлар ўтказилди. Депутатлар ўтказган қизиқарли савол-жавоблар эса болажонларга кўтаринки кайфият бағишлади. Ўйлайманки, бу ишимиз яхши анъанага айланади ва бирор-бир санани, таклифни кутиб ўтирмасдан, ушбу даргоҳга мунтазам келиб турамиз...


21:56, 03.06.2020 // 97239\nТошкентда коронавирусга чалинган 72 ёшли эркак 3 июнь куни вафот этди. Бу ҳақда Соғлиқни сақлаш вазирлиги матбуот хизмати хабар бермоқда.\nТошкентлик М.да 2 июнь куни COVID-19 аниқланиб, Вирусология илмий текшириш институти клиникасига ётқизилган эди. 72 ёшли бемор узоқ йиллардан буён юрак ишемик касаллиги, зўриқиш стенокардияси, гипертония касаллиги, қандли диабетнинг иккинчи тури ташхиси билан даволаниб келган. 2000 ва 2019 йилларда у икки марта миокард инфарктини ўтказган.\nБеморнинг даволаниши давомидаги кунлик аҳволи Ўзбекистондаги шу соҳага ихтисослашган тиббиёт муассасаларининг нуфузли мутахассислари назоратида бўлган. Бундан ташқари, Республика шошилинч тиббий ёрдам илмий маркази шифокорлари томонидан консилиумлар ўтказиб турилган. Бироқ мутахассисларнинг белгиланган стандартлар асосида ўтказган реанимацион муолажаларига қарамасдан жонлантириш бўлимида сунъий нафас олиш аппаратида бўлган бемор ўпка-юрак етишмовчилиги, бош мия қон айланишининг ўткир бузилишидан вафот этди.\nУшбу ўлим ҳолатидан сўнг Ўзбекистонда коронавирусдан вафот этган беморлар сони 16 нафарга етди.\nБунгача Ўзбекистонда коронавирус инфекцияси асоратлари оқибатида ўлим ҳолати 31 май куни қайд этилганди. Коронавирусдан вафот этган 15-беморда ҳам ўлимидан бир кун аввал инфекция аниқланганди. Вафот этган 16 кишининг 8 нафари Тошкент шаҳрида давоналанаётган эди.\n3 июнь соат 17:00 ҳолатига кўра, коронавирусга чалинганлар сони 3815 нафарни ташкил этмоқда. Улардан 3014 нафари тузалишга муваффақ бўлди.\n17:19, 25.10.2021 // 84550\n08:14 Кеча // 73006\n22:28, 25.10.2021 // 64646\n22:44, 25.10.2021 // 56012\n22:58, 25.10.2021 // 45027